Uztaileko langabezi datuak

2007ko uztaileko langabezi datuak ezagutzera eman ditu Nafarroako Gobernuko enplegu zerbitzuak eta ekaineko datuekin alderatuz, 1.089 pertsonetan gehitu da kopurua, hortaz, % 5,67. Nafarroan une honetan lanik gabe dauden pertsonen kopurua 20.285 da, 7.395 gizon eta 12.890 emakume.

Nafarroako Gobernuak datu hauek ezkor moduan hartu ditu. Nahiz eta ohikoa den uztailean lanik gabe dauden pertsonen kopurua areagotzea, 2007ko datuak benetan kaxkarrak izan dira.

Gazteen artean langabeziak behera egin du eta gutxieneko historikoetara iritsi da kopurua, 2.000 gazte gutxiago baitaude zerrendetan. Baina gainerako adinetan eta bi sexuetan, gorakada nabarmena izan da, eta gehienbat gizonetan.

Langabezia gehien hazi den sektoreei dagokionez, elikagai industria, merkataritza eta ostalaritza izan dira.

Nafarroako Gobernuko lan zuzendari nagusia den Jose Maria Roigk adierazi du aurreko urteko datuei erreparatuz, langabezia beherago mantentzen dela, eta datu positibo gisa erran du langabezian dauden emakumeen zifra lehen aldiz uztaileko hilabete batean 13.000tik jautsi dela.

Ohiko arrazoiak omen dira San Ferminen bukaera, eraikuntza enpresak oporretan egotea, hezkuntzan eta nekazaritzako elikagai sektorean kanpaina akitzea.

Kontratazioa handitu da aurreko hilabetearekin alderatuz, nahiz eta orokorrean San Ferminetako astean zentratzen den.

Lan enplegu zerbitzuko bulegoei dagokionez, azken hilabetean gorakada jasan dute Lodosan ( %26,83), Tuteran ( %8,03), Iruñan ( %5,32), Lizarran ( %3,85), Donezteben ( %3,43), Tafallan ( %3,30) eta Altsasuan ( %0,99). Jaitsiera izan duen bulego bakarra Agoizkoa izan da %4,55arekin.

Sexuei erreparatuz, emakumeetan 12.890ean geratzen da %4,51eko igoerarekin eta bertzalde, 7.395 gizon daude langabezian, aurreko hilabetean baino %8,32 gehiago.

Adinei dagokionez, 25 urtetik beherakoetan 1.981 pertsonek emana dute izena, hau da %1,15 gutxiago eta 25 urtetik gorakoen artean 18.304 daude zerrendetan, hau da, %6,47 gehiago.

2006ko uztaileko datuekin alderatuz, langabeziak 267 pertsonetan behera egin du, hau da, %1,30.


Tren-gidariak inputatu gisa deklarazioa emateko agindu du epaileak

Oraindik ez dago argi zein ordutan deklaratu beharko duen. Kutxa beltza "orain dela ordu asko" topatu dute, eta dagoeneko epailearen esku dago.

Santiagon dagoen Instrukzioko 3. zenbakiko Auzitegiko buruak istripua izan duen trenaren gidariak inputatu gisa deklarazioa emateko agindu du. Momentu honetan Poliziaren esku dago, Galiziako Justizia Auzitegi Gorenak zabaldu duenez.

Horrela, gidariak lehenengoz egingo du gertatutakoaren kontaketa, baina ez dago argi zein ordutan egingo duen. Gainera, lekukoen datuak biltzen ari dira, deklarazioa eman dezaten.

Kutxa beltza "orain dela ordu asko" topatu dute, eta dagoeneko epailearen esku dago. Halaber, istripuaren bideo eta audio guztiak gorde eta zaindu ditzaten agindu du epaileak, ikerketarako erabilgarriak izango baitira.

Gidariak, onik

"Errailetik atera nintzen, zer egingo diot, zer egingo diot", horiek izan dira Santiagon istripua izan duen trenaren gidarietako baten hitzok, ezbeharraren ostean izandako telefono hizketaldi batean.

Ikerketako iturriek ere hala baieztatu diote EFEri, eta adierazpen horiek La Voz de Galizia eta Faro de Vigo hedabideek jaso dituzte.

Trenaren bi gidariak onik atera dira eta erreskate lanetan parte hartu dute, baita beharrezkoak ziren bestelako lanetan ere.


IBAIZABAL: Troikaren bisita Bilbon

Pasa den astelehenean izan zena, eta zarataz aparte, Luis Guridik munduko agintari ekonomiko horiek botatako bi aholku aztertu ditu: alde batetik, Lan erreforma sakondu egin behar dela, lan-kostuak jaitsiz. Bestetik, zergak igotzea esan zuten, baina zeharkakoak, hots, BEZa.

DESKARGATU HEMEN


Hala Bedik salatu du Jaurlaritzak lizentziarik gabe utzi nahi duela

Duela bost urte Jaurlaritzak egin zuen deialdian, euskara hutsez emititzeko lizentzia bat lortu zuen irrati libreak. Baina lehiaketa bertan behera utzi zuten, eta Hala Bedik ez zuen helegiterik jarri. Jaurlaritzako Kultura Sailak esan du egoera aztertzen ari dela.

2011n Arabarako, Bizkairako eta Gipuzkoarako martxan jarri zen irrati lizentzien lehiaketan, lehen esleipenean lizentzia lortu eta helegitea jarri zuten irratiek badute dagoeneko lizentzia —Antxeta irratiak Donostialdean, adibidez—. Aldiz, helegiterik jarri ez zuten beste irrati guztiak Jaurlaritzak lizentziarik gabe utziko dituela salatu du Hala Bedik. Prozesu osoa "irregulartasunez josia" dagoela uste du irrati elebidunak, eta horiek azaleratzeko lehiaketaren espediente osoa eskatu du irratiak. Datozen asteetan, espediente horretako informazioaren berri publikoki emateko konpromisoa azaldu du Gasteizko irratiak.

Luze doa irrati lizentzien lehiaketako auzia. Teknikariek agirietan salatu zuten hainbat irregulartasun gertatu zirela prozesuan.

Kontuan hartu behar da, bestalde, irrati lehiaketan parte hartzeak ahalegin handia ekartzen diela Hala Bedi bezalako irrati txikiei. "Hala Bedik, adibidez, publikoki eskatu behar izan zuen bermeak jarri ahal izateko dirua, ez baitzuen aukerarik bere kabuz jartzeko", dio irrati libreak. "Orduko hartan ere hainbat kolektibok eta norbanakok babestu zuten proiektua".

Administrazioaren ezezkoen aurrean, Hala Bedik adierazi du lizentzia behar duela, eta lortu arte ez duela etsiko. "Instituzioek ematen ez dioten legitimazioa entzuleek eta halabelarriek [bazkideek] ematen diotela adierazi nahi du irratiak". Testuinguru horretan, Hala Bedik herritarren babesa lortzeko kanpaina bat jarri du gaur martxan sare sozialetan, #YallahBedi hashtagarekin.


Hamar pentsiodunetik seik 700 euro baino gutxiago jasotzen dute Hegoaldean

Pentsio duinen alde, mobilizazioak egingo dituzte ostegun honetan Gasteizen, Bilbon eta Donostian

Hego Euskal Herriko pentsiodunak kezkatuta daude. 2011n pentsioak izoztuta, erosteko ahalmena %2,4 jaitsi zitzaien. Aurten, Espainiako Gobernuak aste honetan edo hurrengoan zer erabakiko duen zain daude: pentsioak KPI errealera ez egokitzea erabakitzen badu beste %2,5 inguru galduko dute. Pentsiodunen «egoera zaila» irudikatzeko hainbat datu eman ditu Lourdes Rodriguez Bizkaiko Pentsiodunak Martxan plataformako kideak: lau lurraldeetako pentsiodunen %58k —400.000 pertsona, denetara— 700 euro baino gutxiago jasotzen dute hilero. Egoera are okerragoa da emakumeena, lautik hiruk (%77) maila horretatik behera daudelako.

Erretiro sariarengatik bakarrik ez dira kexu, ordea. Egunerokotasunean ordaindu behar diren fakturek ere gora egin baitute etengabe azken boladan. BEZaren igoerak oinarrizko produktuen %60 garestitu direla salatu dute Araba, Gipuzkoa, Bizkai eta Gipuzkoako pentsiodunen plataformek. Energiaren prezioa ere gora doa: gas naturala, %8; butanoa, %19; eta elektrizitatearen gastua ere %70 hazi da azken sei urteetan.

Baina ez hori bakarrik. Lehen, osasun sistemak bere gain hartzen zituen 420 botika; orain, berriz, «oso-osorik» euren patrikatik ordaindu behar dituzte pentsiodunek. Eta horrek «zuzenean» eragin diela salatu dute.

Hori dela eta, pentsio «duinen» aldeko aldarrikapena egin dute lau lurraldetako plataformetako ordezkariek: «Madrilen hartutako erabakiek norabide burugabe hori hartu dute, eta ez dute esan pentsioak KPIaren arabera igoko ote dituzten». Horregatik, joko «ankerra» darabiltela esan dute. Izan ere, goiz ala berandu «pentsio sistemaren zati bat edo dena bankuen eskuetan jarri nahiko dute». Horiek horrela, deia egin die Iruñeko eta Gasteizko gobernuei erreakzionatu dezaten eskatzeko: «ezin dute beste aldera begiratu. Kontua ez da gure pentsioak KPIaren arabera igotzea, pentsio duinak bermatuko dituen sistema bat abian jartzea baizik».

Mobilizazioak hiriburuetan

Eta aldarrikapen horiek guztiak Gasteiz, Bilbo eta Donostiara eramango dituzte pentsiodunek ostegun honetan. Elkarretaratzeak egingo dituzte Espainiako Gobernuak hiriburu horietan dituen ordezkaritzaordeen parean, Erosteko ahalmenaren galerarik ez. Pentsio duinak lelopean. Gasteizen eta Bilbon, 11:00etan izango da mobilizazioa, eta Donostian, berriz, 12:00etan. Iruñean aste honetan ez dute inongo mobilizaziorik egingo, joan den ostiralean egin baitzuten elkarretaratze hori.


Bufoi emearen ahotsa zubi

Dxusturi teatroa izenarekin aurkeztu zuten abenduan Eneritz Artetxe aktoreak eta Pablo Ibarluzea zuzendariak Konpota bakarrizketa. Bertan bufoiaren teknikan oinarritutako lana egin dute, bide horretan maisu den Philippe Gaulier-en La compote de... testua oinarri hartuta. Antton Lukuk izan du testua euskaratzeko ardura.

Zubi ekimenaren barruan aurkeztu zen Konpota, Durangoko Azokaren testuinguruan, Szenatokia gunearen barruan. Zubi ekimena Euskal Herriko zazpi kidek jarri zuten martxan (Durangoko San Agustin, Zornotza Aretoa, Elorrioko Arriola Aretoa, Kultur Leioa, Aulestiko Artedrama Euskal Laborategia, Luhusoko Harri Xuri-Karrikako arteen fabrika eta Donazaharreko Herri Antzokia) euskarazko antzerkigintza bultzatzeko xedez. Zubi ekimenak sorkuntza berriak bere prozesu osoan laguntzen ditu, hau da: sormen prozesua errazteko baliabideak eta azpiegiturak ematen ditu, lana estreinatzeko eta ostera hainbat antzokitan zabaltzeko konpromisoa hartzen du. Berebiziko garrantzia dauka horrelako ekimenak, batetik sorkuntza bere osotasunean laguntzen duelako, bestetik aurrez aurreko lubakien eskema irauli daitekeela erakusten duelako, komunikazioa bilatuz programatzaileen eta sortzaileen artean, dagoeneko existitzen diren azpiegitura eta baliabideak kudeatzeko elkarlanean oinarritutako modu berriak bilatuz.

Zentzu horretan gertakizun garrantzitsua izan zen Durangoko Azokako estreinaldia, teatro munduko jende ugari bildu zen publikoan. Eneritz Artetxek indartsu defendatu zuen oholtzan lan berria. Azegiñe Urigoitiaren estetika eta jantziekin, Iñaki Ziarrustaren eszenografia oinarrizkoa bezain ederrak lagunduta. Aktoralki Konpotarekin sakoneko lana egin dutela erakutsi zuten egileek, tarteka eszena gaineko baliabide urriekin konposizio poetiko kontundenteak sortuz. Ez zen erronka erraza: testuak pisu handia zuen, paperean indar handikoa seguru, baina taula gaineko mundu fisikora eramateko konplexua. Testua komedia iluna dela esan liteke, bufoi batentzat idatzia eta ironiaz betetakoa. Bufoiaren munduko alderdi asko bere egiten du Artetxek lan honetan: hausnarketa ironia zenbaitetan bortitzarekin uztartzen du, gorputzaren erabilera neurri batean gakotua, gizarte-maskarak bezain aurpegierak une batetik bestera erradikalki eraldatzen dituzten eztandak...

Zubi ekimenak eta haren lehen fruitua izan den Konpota antzezlanak ezohiko berri ona ekarri dute euskarazko antzerkigintzara. Berri ona, euskarazko estreinaldi bat beti delako ongi etorria, are gehiago sortze prozesu sendo baten ondorioz etorri baldin bada; ezohikoa, urriak direlako Euskal Herrian sortze prozesuak bere oinarritik laguntzen dituzten bideak, antolatzaileek dioten moduan “elkarrekin egin duten gogoeta baten ondorioz sortua”, besteak beste helburuen artean profesionalizazioan laguntzea xede, ahal dela proposamen berritzaileak egiten dituzten sortzaileen artean, eta horrekin batera antzerki konpainien eta programatzaileen arteko zubi lana erraztea.

Abenduan Durangon eta Lezon izan ostean, datozen hilabeteetan Zubiren babesaz iritsiko da Konpota hainbat aretotara, besteak beste Zornotza, Leioa, Gernika eta Kanbora.


Bologna Prozesuaren aurkako ikasle adierazpena aurkeztu dute

Bologna Prozesuaren aurkako ikasle adierazpena aurkeztu zuten atzo (otsailak 20), Donostian, Ikasle Abertzaleek eta Eraldatu taldeak. "Euskal Herriak behar duen unibertsitate eredua eztabaida zabal eta parte hartzaile baten bidez erabakitzeko" pauso berriak emateko helburu du dinamika berriak. Bi eragile horiez gain, dagoeneko 30 bat ikasle, bertsolari (Xabi eta Fredi Paya tartean), musikari eta abarrek babestu dute adierazpena, eta atxikimendu bilketa abiarazi dute www.ikasleabertzaleak.org web orrian. Ekimen berri honek Bologna Prozesuaren aurka aurretik egindakoak osatzera dator. Besteak beste, Leioa eta Erandioko campusean egindako Klaustroko azken batzarrean protesta burutu zuten hainbat ikaslek eta horiei oldartu zitzaizkien segurtasun zaindariek eta ertzainek (argazkian). Hain zuzen ere, "istiluetan parte hartu zuten hainbat ikasle" identifikatu eta "horien aurkako neurriak" hartuko direla adierazi zuen orain hamar egun Juan Ignacio Perez Iglesias EHUko errektoreak.

Santiago Abascal Alderdi Popularreko ordezkariak eskatua, otsailaren 11an egin zen Eusko Legebiltzarreko Hezkuntza eta Kultura Batzordearen bilkuran egin zituen "EHUn oraindik ere gertatzen ari diren istilu larriei buruzko" adierazpenak (pdf) Juan Ignacio Perez Iglesias Euskal Herriko Unibertsitateko errektoreak. "Istiluetan parte hartzeak ondorioak izango ditu", unibertsitateko arduradunaren arabera; batik bat horiei diziplinazko espedientea zabaltzea edota, agian, EHUtik kanporatzea. Halaber, "horiek ez gertatzeko beharrezko neurriak" hartuko dituztela berretsi zuen Perez Iglesiasek.

Ikasle Abertzaleen oharra:

Badira ikasturte batzuk ikasleok Bologna Prozesuaren eta honen inposaketaren aurka borrokatzeari ekin genionetik. Greba orokor arrakastatsuak, mobilizazio jendetsuak eta makina bat ekimen egin dira jadanik prozesu neoliberal hau gelditzea eta Euskal Herriak behar duen unibertsitate ereduaren inguruko eztabaida zabal eta parte hartzaile bat irekitzea exijitzeko.

Hala ere, oraindik orain, Euskal Herriko unibertsitateek entzungor jarraitzen dute ikasleon zilegizko aldarrikapenen aurrean, eta Europako Goi Hezkuntza Esparrua egikaritzea helburu duen unibertsitate eredu berri hau inposatzen digute. Hasiera batean, Bolognako eredua ezkutuan aplikatu nahi izan zuten. Ondoren, ikasleria prozesu honen helburu pribatizatzaile, elitizatzaile eta homogeneizatzaileen inguruan informatzen eta mobilizatzen hasi zenean, unibertsitateko agintariek Bologna Prozesuaren inguruko informazio apologetikoa hedatzeari ekin zioten. Ez zien fruitu handirik eman, izan ere ikasleok ez genuen Bologna Prozesuak onurak baino ekarriko zituela zioen diskurtsoa sinetsi. Ikasleria konbentzitzeko gai ez direla ikusita, hasi dira dagoeneko ikasle borroka kriminalizatu eta erreprimitu nahian. Honetarako gainera, beharrezkoak diren indar polizialak eta mehatxuak erabiltzeko ez dute arazorik izan.

Alabaina, ikasleriak ez du etsiko eta ez gara inon ezkutatuko. Horregatik Bologna Prozesuaren aurkako ikasle adierazpena aurkeztu da, Euskal Herriak behar duen unibertsitate eredua eztabaida zabal eta parte hartzaile baten bidez erabakitzea exijituz. Baina dinamika honen helburua ez da, inolaz ere, adierazpen hau hemen gelditzea; gaurdanik, atxikimenduak biltzeko prozesua zabalduko da www.ikasleabertzaleak.org helbidean eta fakultatez fakultate eta klasez klase.

Ikasle Abertzaleak


Irurtzun Berria txapelketan ariko da

Igandean final-zortzirenak jokatuko ditu Txukun Lakuaren kontra, Hernanin

Asteburuan hasiko da 12. Berria Pilota Txapelketa. 16 pilota klubek hartuko dute parte apirilaren 19tik ekainaren 27ra bitartean jokatuko den txapelketan, tartean Irurtzun taldeak. Irurtzun igandean sartuko da lehian; Gasteizko Txukun Lakua izango du arerio final-zortzirenetan, Hernanin.


Istiluak ertzainen eta 'escrache' baten manifestarien artean, Bilbon

Parte-hartzaileek protesta BBK aretotik urrun eraman behar izan dute, Ertzaintzak behartuta.

Arratsaldeko lehen orduan istiluak izan dira Ertzaintzaren eta escrache baten parte-hartzaileen artean, Bilboko BBK aretoaren sarreran. Finantza entitatea Batzar Orokorra egin dute areto horretan.

15:30 aldera, agente sozial desberdinak, besteak beste, Stop Desahucios elkarteak eta Hipoteketako Kaltedunen Plataformak (PAH) protesta egin dute "murrizketen eta langabeziaren" aurka protesta egiteko. Era berean, Kutxabankek "etxegabetzeak egiten jarraitzea" salatu dute.

EFE albiste agentziak jakinarazi duenez, metro batzuk atzera egiteko eskatu diete ertzainek manifestariei. Orduan irainak eta kolpeak hasi dira, elkarretaratzea BBKren egoitzatik urruntzea lortu arte.

Karmele Lopez Bizkaiko Stop Desahucios elkarteko bozeramaileak adierazi duenez, istilu horietan "beldurra" eta "ezintasuna" sentitu dute. "Ordaintzeko gai izan garen bitartean ateak irekita hartu gaituzte, baina orain terroristak garela ematen du", gaineratu du.Azpimarratu duenez, etxegabetzeen aurkako plataformek indarkeriaren aurkako jarrera dute.


Antxon Burcio mendizale legazpiarra hil da

Euskal Mendizale Federazioan 30 urtez teknikari izandako Antxon Burcio hil da, 64 urterekin. Zegama-Aizkorri mendi maratoian edota Ehun Milak lasterketan egindako lanagatik da ezaguna, besteak beste. Avelino Sánchez de Isasia ezagutu zuenean izan zuen lehenbiziz mendiaren deia. Sánchez de Isasia Brinkolan zen mendizaletasunaren irakasle. Euskal Herriko eta Pirineoetako mendi altuenak zeharkatu zituzten elkarrekin, eta ondoren iritsi ziren Alpeak, Andeak… Mendiaz asko zekien Burciok, eta bere hutsunea asko nabarituko dute goierriko mendizaleek.

Hilabete gogor askoren ostean, Antxon Burciok (EMFren Zuzendari Teknikoa izandakoa) bide berri bati ekin dio / Tras muchos meses muy duros, Antxon Burcio ha emprendido un nuevo camino.🙏Atseden hartu bakean, Antxon!! Goian bego / Descansa en paz, Antxon!!! pic.twitter.com/ytX3sHEBkv— Euskal Mendizale Federazioa EMF-FVM (@Emffvm) December 20, 2020

Goian bego Antxon Burcio, mendian ikusiko dugu elkar! Besarkada estu bat etxekoei t mendiko lagunei! 😢¡Descansa en paz Antxon Burcio y nos veremos en el monte! ¡Un gran abrazo a toda la familia de casa y de la montaña! 😢R.I.P. Antxon Burcio and we'll see you in the mountains! pic.twitter.com/dKJpFUxgoz— Zegama Aizkorri (@ZegamaAizkorri) December 20, 2020

-Eskerrikasko mendizaletasunari eta mendiko lasterketoi eman diguzun guztiagatik Antxon. Doluminak familia eta lagunei. Goian bego. -Gracias por todo lo que has aportado al montañerismo y las carreras por montaña Antxon. Nuestras condolencias a familiares y amigos.📷@emffvm pic.twitter.com/0XLvL68Q44— Ehunmilak UltraTrail (@EhunmilakG2) December 20, 2020


Mendi abesbatzak eta Gaztelu taldeak, bihar Amaiurren eskaini beharreko emanaldiari buruz, Ion Irazokirekin solastu gara.


Bertie Ahern garaile Irlandako Legebiltzarrerako hauteskundeetan


“Neurriz eta maiz jatea komeni da”

Lierni Ormazabal Berasategi Amasa-Villabonako Sahatsa belar-dendako dietista da. Gabonetako jateko ohituren inguruan aholkua eman du.

Zer diozu euskaldunok asko jaten dugula dioen topikoaren inguruan?

Kulturalki dakarkigun ohitura da, mendeetan zehar datorrena. Ospakizun ezberdinak mahaiaren inguruan ospatu izan ditugu beti.

Kantitatez asko jatekoak gara euskaldunak eta hori agian garai batean baserri giroan, mendian edo itsasoan lan egiteko indarra eduki behar zelako etorri da. Bestalde, klimak ere bere eragina du: beroak ez bezala, hotzak jateko gogoa areagotzen du. Gainera, hotzarekin balore kaloriko altuagoko elikagaiak jaten ditugu.

Azken urteotan sarritan entzuten da hobe dela kantitate gutxiago baina maizagotan jatea. Hiru otordu baino bost egitea…

Bost otordu egitearen arrazoia, elikagaiek ematen diguten energia egunean zehar banatzea da. Oro har, oso goiz gosaltzen dugu eta bazkaltzerako sei-zazpi ordu tartean ezer jan gabe igaroz gero, otordu batetik bestera gose handiarekin iritsi eta behar baino gehiago jaten dugu halakoetan. Arriskutsua da hori, antsietate arazoak sor baitaitezke. Beraz, bazkaldu eta afaldu aurretik, komenigarria da hamaiketakoa eta askaria egitea, gorputzari ahultzeko aukerarik eman gabe. Gutxi eta maiz baino, neurriz eta maiz jan behar da.

Gabonetan bereziki, ohi baino askoz ere gehiago jaten da... Denetarik jan behar dela diruen egun horiei begira aholkurik emango al zenuke?

Egun horietan badirudi ez dugula berriz gehiago jan behar. Familiako kide edo lagunekin bilduta mahaiaren inguruan ospatzen ditugu Gabonak, egunero jaten ez ditugun elikagaiak janez; baino horrek ez du esan nahi sekulako betekada egin behar dugunik. Onena egunerokotasunetik gehiegi ez urruntzea da, gorputzak aldaketa gutxiago sumatzeko. Abenduaren 24an eta 31n afari bereziak egiteko bildu ohi garenez, bazkari arina egitea komeni da.

Zure ustez, zein menu litzateke egokia egun horietarako?

Afaltzeko menurik idealena, zopa beroa, entsalada bariatua eta labean erretako arraina litzateke. Postre bezala, anana edo piña. Sarreraren bat jarri nahi izanez gero, urdaiazpikoa, zainzuriak edo mariskoa (kaloria askorik ez dutenez). Bazkaltzeko, berriz, aurrez aipatutako sarreraren bat, entsalada edota errebueltoa. Bigarrenerako, Gabonetan arkumea jateko ohitura handia dago eta hobe afaltzeko baino bazkaltzeko jatea.

Gabonak eta gero dietak egiten hasi ohi da jende asko. Sumatzen al da bezero gehiago gerturatzen dela orduan dietistaren bulegora? Zer eskaintzen duzue?

Dudarik gabe, Gabonen ondorengoa da dietistaren kontsulta gehien betetzen den urte garaia. Orduan ekiten zaiei urteberriko asmo berriei, –tartean kiloren bat galtzea–, eta jende gehiago animatzen da kontsultara. Bestela, Aste Santuen bueltan ere jendea udarako prestatzera etorri ohi da.

Eskaintzari lotuta, biofrekuentzia bidezko gailuaren laguntzaz, pertsonaren pisuaz gain, gorputzaren gantz masa, gihar eta ur kantitatea eta hezurren pisua neurtzen dugu eta programa informatiko baten bidez, zenbaki horiek grafikoetan ikusten ditugu gure gorputza zein egoeratan dagoen ezagutuz. Datu horiek jakinda, dieta pertsonalizatuak egiten ditugu. Pisuari garrantzia handia ematen zaio, baina askotan bigarren mailakoa izan beharko luke, bestelako deskonpentsazioak egon baitaitezke ur edo gantz erretentzioarekin lotuta, esaterako. Garrantzitsua da faktore horiek ezagutzea.

Guztia ez da dieta

Egungo gizartean itxurari asko begiratzen zaiola uste du Liernik eta ondorioz, gero eta gehiago zaintzen dela elikadura. “Lanean tuperrarekin bazkaldu arren, otorduak ahalik eta osasuntsuenak izaten saiatzen gara eta beste herrialde batzuetan bezala, oro har, ez dugu prestatutako jakietara hain erraz jotzen. Elikagai ekologikoen kontsumoa ere asko hazi da”. Elikadura zainduagatik, guztia dieta ez denez, bizimodu osasuntsuari begira ariketa fisikoa egitea ere ezinbestekoa dela uste du, “ez pisua jaisteari begira bakarrik, kirolak mentalki indartsuago egoten, estresa askatzen edo sozializatzen laguntzen du besteak beste. Ahal izanda, astean bitan behintzat hartu beharko genuke kirola egiteko tartea”.


Jose Javier Zabaleta, Armstrongi barkatu zion gaztea

Etorkizuna berea dela ia egunero entzuten duen arren, umil hartu ditu loria egunak Jose Javier Zabaletak, Etxarrenen, bere herriaren isiltasunean.


BERRIAk metrika eredu baten berri emango du Pirinioetan

Gertuko Komunikabideen Pirinioarteko Kongresua egingo dute gaur eta bihar La Seu d'Urgellen (Herrialde Katalanak), eta parte hartzaileen artean BERRIAko IKT arduradun Pello Urzelai egongo da. Bihar emango du hitzaldia Urzelaik: komunitatean oinarritutako hedabideentzat egindako metrika eredu bat aurkeztuko du.

Nazioarteko kongresua Herrialde Katalanetako komunikabideen Amic elkarteak antolatu du, eta laguntzaileen artean Hekimen eta Tokikom daude. Bi elkarte horietako ordezkariak La Seu d'Urgellen izango dira. Libe Mimenza Euskal Hedabideen Behatokiko koordinatzaileak euskarazko komunikabideen kartografia aurkeztuko du gaur. Estibaliz Alkorta Eusko Jaurlaritzako Euskara Sustatzeko zuzendariak euskarazko hedabideen laguntza publikoei buruz hitz egingo du.

Bihar, Tokikomeko zuzendari komertzial Iraitz Elgezabalek, Eta Kitto! aldizkariko koordinatzaile Ana Aizpuruak, CodeSyntax enpresako proiektu buru Josu Azpillagak, Euskal Irratietako erredaktore buru Jose Luis Aizpuruk eta Goienako ikus-entzunezko zuzendari Oihane Agirrek hitz egingo dute. Elhuyarreko ordezkari Xabier Saralegik ere parte hartuko du, emakumeen presentzia neurtzeko sistema automatiko baten berri emateko.


Goierriko gainak zuritu ditu elurrak

Mendixkak eta herri inguruetako zelaiak zuri esnatu ziren igandean, eta asko izan ziren paisaia zuriaz gozatzera irten zirenak. Bihar elur maila 100 metrora jaitsiko da, eta baliteke zuritzea.Azkenean bai. Eguraldi iragarpenak bete eta elurra egin du asteburuan Goierrin. Larunbat gauetik igande goizera egin zuen gehien. Kaleak apenas zuritu baziren ere, inguruko zelaietan eta mendixketan pilatu zen elurra. Urretxuko Santa Barbara ermitaren inguruan, esaterako, elur geruza lodia osatu zen igandean, eta hainbat haur ibili ziren lera hartuta zelaian behera. Irimo, Usurbe eta gainerako mendiak ere zuri esnatu ziren, igande goizeko mendi buelta egin zutenei paisaia ederrak eskainiz.Baliteke gaur eta bihar ere elurra izatea Goierriko herrietan. Izan ere, Euskalmeten arabera eguerditik aurrera 300 eta 400 metro bitartean izango da elur maila. Iluntzerako jaitsi egingo da 200 metrora, eta bihar 100 metroan izatea espero da. Tenperatura, berriz, oso hotza: termometroak apenas iritsiko dira bost gradutara, iragarpenaren arabera.Euskalmeten iragarpena betez gero, 200 metroko garaieran bi eta hamabost zentimetro bitarteko elur geruza izango da bihar. Hortaz, asteburuan mendira joaterik izan ez duenak datozen egunetan izango du aukera, agian, elurra bertatik bertara ikusteko.Euriak arazoak eragin dituElurrak baino, euriak eragin zituen arazoak ostiralean. Oria ibaiak gainezka egin zuen hainbat puntutan eta udalek badaezpadako neurriak hartu zituzten. Ordizian, adibidez, itxi egin zuten Mallutz industrialdetik Tximistara joateko N-1 azpitik pasatzen den errepidea. Zumarragan, berriz, tren bat errailetatik atera zen euriaren eraginez. Ez zen zauriturik izan.


Google +: zelan formateatu testua

Banuen gogoa ikasteko jendeak zelan formateatzen dituen testuak G+ sare sozialean, testuok dezente txukunago geratzen baitira aukera izanez gero hitzak beltzez, italikoz edo beste estilo batean jartzeko. Oraingoz, hauxe da ikasi beharrekoa:

Letra beltza. Hitz bat beltzez jartzeko nahikoa da berau bi izartxoz inguratzea: adibidez, *kaixo*

Letra italikoa. Berba bat italikoz jartzeko, inguratu hitza azpiko marra birekin: adibidez, _kaixo_

Letra ezabatua. Idazteko berba bat ezabatua balego moduan, idatzi albo bietan gidoi laburra. Adibidez: -kaixo-

Hiru estilo hauek neurrian erabiliz gero, testuak askoz ere erakargarriagoak egingo zaizkigu irakurleoi.


Bideoa. Salmonden eta Sturgeonen agerraldia

Alex Salmond Eskoziako lehen ministroak eta Nicola Sturgeon lehen ministrordeak aurkeztu zuten Liburu Zuria, Glasgown. Ondokoa da agerraldia, osorik (ingelesez. 10. minututik aurrera hasten da bideoa).


'Gure lana zintzo eta zorrotz egin genuela frogatu da'

Bilboko epaitegiak bertan behera utzi du 'Ugartekok' Gara eta Naiz komunikabideen eta Jone Gorizelaia abokatuaren aurka jarritako salaketa. Iñaki Soto Gara egunkariko zuzendariak egin du balorazioa.

Intimitate eskubidearen gainetik, informazio eskubidea lehenetsi behar dela dio, besteak beste, ebazpenak, eta bertan behera utzi du “Ugarteko” ertzainburuak, Jone Goirizelaia abokatuaren, Naiz eta Gara komunikabideen, eta Iñaki Soto Gara-ren zuzendariaren eta Iñaki Iriondo kazetarien aurka jarritako salaketa. Iñaki Sotok balorazioa egin digu 'Mezularia'n.


Erronka handia onartu du Bilbo Basketen

Aro berri bat hasi da Bilbo Basketen, berriro ere, eta badu lemazaina. Carles Duranek (Bartzelona, 1976) beteko du Sito Alonsok entrenatzaile postuan utzitako hutsunea. Erabaki jakina zena atzo baieztatu zuen zuzendaritzak, eta bi urterako sinatu du. Ez du lan makala taldea berregituratu eta multzo lehiakorra eraikitzen.

Duran entrenatzaile laguntzaile bikain izatearen ospearekin iritsi da Bilbora. Aito Garcia Reneses, Sito Alonso, Pepu Hernandez, Velimir Perasovic eta Pedro Martinezekin lan egindakoa da. Lehen hiruekin Joventuten egon zen, eta beste biekin Valentzian. Iragan sasoian ere Valentzian egon zen, eta Martinezek jarraitzea nahi zuen, baina Duranek pauso bat eman eta lehen entrenatzaile postua hartzea erabaki du. Harekin lan egin dutenek, saskibaloizale itsu gisa deskribatzen dute.

Bigarren entrenatzaile aritu da ia beti, baina badu esperientzia lehen entrenatzaile bezala. Lau urte egin zituen Zilarrezko LEBen, eta sei hilabetez izan zen Valentziako entrenatzaile Perasovic kaleratu zutenean. Ondo amaitu zuen sasoia, besteak beste ligako final-laurdenetan Bilbo Basket kanporatuz. Kanporaketa beroa izan zen, hala pistan nola prentsa aretoetan. Miribillako zale gehienek sestra harengatik ezagutzen dute Duran.


Trumpek betoa paratuko dio mugarako laguntza planari


Katapulta Tour bueltan da Sanagustinen, musikarekin eta antzerkiarekin

Katapulta plataformarekin bat eginez, Kulturaz Kooperatibak sortzaile berriak bultzatzea helburu duen proiektuan parte hartzen du. Udako lehen uztaren ondoren, udazkenekoaren txanda izango dugu orain. Hortik datoz ondorengo kontzertu zein antzerki hauek, asteburu honetarako eta abenduaren 11rako:

Azaroak 26, zapatua, 23:00etan: Ghost Number & His Tipsy Gypsies eta The Young Wait taldeen kontzertuak.

Azaroak 27, igandea, 17:00etan: CIA. Nogusano taldea eta Txikiren bakarrizketa (antzerkia).

Abenduak 11, igandea, 19:00etan: Izaro eta Eraul, kontzertuan.

Emanaldi guztiak doakoak izango dira.


Santa Agedaren omenezko koplak kalerik kale

Herriko eta ikastolako ohiturei jarraituz, gaur, Santa Ageda bezpera eguna izanik, kalez kale Santa eskean atera gara Arizmendi ikastolako haurrak eta familiak elkarrekin. Eguraldia lagun, kaleak alaituz, esker kopla ugari abestu ditugu; atso-mondrogo kopla, ostera, bat bera ere ez.


Osatu dira Nafarroako Bertsolari Txapelketako finalaurrekoak

Xabier Maia nagusitu da Uharten jokatutako azken final-laurdenean.

Martxoaren 19an Antsoainen jokatuko den finalaurrekorako txartela lortu du Elizondoko bertsolariak. Behin final-laurdenak bukatuta, osatu da txapelketako finalaurrekoetan ariko diren 18 bertsolarien zerrenda. 180 bertsozale baino gehiago bildu dira Uharteko Arte Garaikideko Zentroan, azken final-laurdena jarraitzeko.

Uharteko Arte Garaikideko Zentroan jokatu da 43. Nafarroako Bertsolari Txapelketaren bosgarren eta azken final-laurdena, aretoa bete duten 180 bertsozale baino gehiagoren aurrean. Han aritu dira Sarai Robles, Irati Majuelo, Eneko Fernandez, Oskar Sanz de Acedo, Xabier Maia eta Ander Fuentes ‘Itturri’. Uharteko gaztetxoen bertso eskolako ikasleen agurrak eman dio hasiera saioari. Maider Ansa aritu da gai-jartzaile lanetan.

Saio puntugarriaren ostean, Xabier Maiak eskuratu du puntu gehien, 308,5, eta horrenbestez, martxoaren 19an Antsoainen jokatuko den hirugarren finalaurrekorako sailkapen zuzena eskuratu du. Haren atzetik sailkatu dira Eneko Fernandez, Ander Fuentes ‘Itturri’, Irati Majuelo, Sarai Robles eta Oskar Sanz de Acedo.

Honela geratu da saioko puntuazioa:

Xabier Maia 308,5

Eneko Fernandez 298,5

Ander Fuentes ‘Itturri’ 290,5

Irati Majuelo 268

Sarai Robles 266,5

Oskar Sanz de Acedo 255,5

Horrenbestez, osatu da Nafarroako Bertsolari Txapelketako finalaurrekoetan ariko diren 18 bertsolarien zerrenda. Final-laurden bakoitzeko irabazleari, sailkapenaren araberako hurrengo hamahiru bertsolariak gehitu zaizkio. Hauek dira sailkatuak:

Martxoaren 18an hasita, hiru finalaurreko jokatuko dira, eta horietako bakoitzeko irabazlea finalera sailkatuko da zuzenean. Sailkapenaren araberako bost bertsolari ere pasako dira apirilaren 8an Iruñeko Anaitasuna kiroldegian jokatuko den finalera. Hauek izango dira finalaurrekoak.


Nazabalek seigarrenez jantzi du Nafarroako txapela

1.Floren Nazabal: 28:182.Juanjo Lopez Azpilikueta: 29:573.Donato Larretxea: 33:284.Antonio Senosiain: 37:305.Oihan Larretxea: 41:57Ez zen sorpresarik izan eta Floren Nazabal etxarriarrak bere jaioterrian, Etxarri Aranatzen, jantzi zuen Nafarroako Maila Nagusiko Nafarroako Aizkora Txapelketa. Etxarriarrak hasieratik dominatu zuen proba eta minutu bat eta 39 segundoko aldea atera zion Juanjo Lopez Azpilikuetari. Estreinekoz aita bat eta seme bat aritu ziren elkarren kontra lehian maila nagusiko final batean: Donato Larretxea eta Oihan Larretxea. Historia egin zuten beratarrek.Etxarri Aranazko Euskalerria pilotalekuan zaletuak gustura bildu ziren Uharte Iruñeko kanporaketan sailkatutako bost aizkolariak - Floren Nazabal, Juanjo Lopez Azpilikueta, Antonio Senosiain, Donato Larretxea eta Oihan Larretxea - lehian ikusteko. Aralarretik ekarritako pago-enborrak moztu behar zituzten: lau kanaerdiko, lau 60 ontzako eta bi oinbiko. Kanporaketan egin zuten lanaren bikoitza zen finalekoa, eta nabarmen nabaritu zuten hori aizkolariek. Gainera, Aralarreko egurra oso gogorra omen zen, lana are gehiago zaildu zuena.Hasieratik nagusitu zenBostei sufritzea tokatu zitzaien, baina hasiera-hasieratik dominatu zuen proba etxarriarrak. Lan erdietan minutu bateko abantaila ateratzen zion Lopez Azpilikuetari, baina bukaeran 1:39koa izan zen aldea. "Lehendabiziko bost enborretan abantaila atera dut eta ondoren abantaila mantentzen aritu nahiz" zioen etxarriarrak lanak bukatutakoan. Udan gerrian izan dituen arazoei buruz galdetuta, "gaur nahiko ongi sentitzen naiz" adierazi zuen. Nazabal pozik zegoen Nafarroako seigarren txapela jantzi eta gero. "Lehendabizikoak egiten du ilusio gehiena, baina txapelak gehitzea ere gustuko izaten da" azaldu zuen. Egun gainontzeko aizkolariek baino koska bat gorago dago etxarriarra, baina etorkizuna ez du horren argi ikusten. "Aurten agoantatzen badut hurrengo urtean hala izatea saiatuko naiz, baina dudan adinarekin - 41 urte - eta dudan gerriarekin ezin da asko gehiago eskatu" gaineratu zuen. Ildo horretan, Oihan Larretxeari eta gazteen belaunaldi berriari etorkizuna ikusten die. Nazabalen atzetik Juanjo Lopez Azpilikueta, Donato Larretxea, Antonio Senosiain eta Oihan Larretxea sailkatu ziren. Donatok asko sufritu zuen. "Udan entrenatu gabe aritu naiz gerrian arazoak nituelako eta asko nabaritu dut. Finalean ez aritzekotan egon naiz, akaso lehen aldia izango da aita eta semea aritzen garela" zioen 50 urteko beratarrak. Bere semea lehen bosgarrenen artean sailkatu izanagatik "kontentu zegoela eta horrekin konformatzen zela" adierazi zuen. Egurraren gogortasuna eta lanen luzeragatik finala gogorra egin zitzaiola aipatu zuen, eta aizkolari belaunaldi berriak datozela nabarmendu.


Aitor Casadok Islandiari buruzko ikus-entzunezkoa aurkeztuko du

Aitor Casado legazpiarrari egindako elkarrizketa bihar argitaratuko da Goierriko Hitzan. Islandiari buruzko xehetasunak, pasaporteawonderland bere blogari buruzkoak, ikus-entzunezkoaren nondik norakoak eta bidaia zaletasunaz arituko da Casado. Aurrerapen gisa, bere blogean argitaratutako ikus-entzunezkoaren laburpen bideoa:


Maskarak banatuko ditu Okondoko Udalak herritarren artean

46.000 maskara erosi dituzte Arabako 22 udalen artean, herritarren artean banatzeko; Okondok 1.200 inguru banatuko ditu, bana herrian erroldatutako pertsona bakoitzeko.

Biztanleentzako maskarak banatuko ditu Okondoko Udalak dohainik, Arabako beste hainbat herrirekin batera 46.000 unitate erosi baititu, 15.000 kirurgiko eta 31.000 FTTP2. Aste honetatik aurrera hasiko dira banatzen. 100.000 euroko kostua izan du ekimenak, 22 udalen artean ordainduta. Okondok 1.200 inguru banatuko ditu, bat erroldatu bakoitzeko, alkateak, Jon Escuzak, adierazi duenez.

Maskarak etxez-etxe hasiko dira banatzen aste honetan zehar. Sobre baten barruan bidaliko dira etxeetara, kutsadura arriskuak ahalik eta gehien murrizteko. Erroldatutako pertsona maskara banatzeko momentuan etxean ez egotekotan, telefonoz jarriko dira udaletik kontaktuan, hartzera pasa dadin.

Era berean, 22 udalerrietako alkateek maskararen erabilera erregularra bultzatu nahi dute deskonfinamenduan zehar, prebentzio neurri gisa. Ohar batean zehaztu dutenez, ezinbestekotzat hartu dute herritarrek beste prebentzio neurriak jarraitzea, pertsonen arteko distantziak mantentzea eta eskuak garbitzea, esaterako.

Udalarena ez da, baina, maskarak eskuratzeko udalerrian egiten den lehen ekimena. Hainbat bizilagun asteak eman dituzte maskara berrerabilgarriak egiten auzolanean, eta 150 baino gehiago ekoiztu eta banatu dituzte dagoeneko, udaletxean zein farmazian.


Anporretako tontorreko lursaila erosteko akordioa lortu du Arrasateko Udalak

Lurren jabearekin akordio batera heldu ondoren, Anporretako tontorra jabego publikokoa izango da. Erosketari esker, inguruan dauden gerra zibileko lubakiak balioan jarri eta bertatik pasako den mendi buelta bat diseinatuko dute Besaide Mendizale Elkartekoen laguntzarekin.

Arrasateko Udalak akordioa lortu du Anporretako tontorreko lursaila erosi eta jabego publikoko bihurtzeko. 32.263 metro karratuko lursaila da eta 18.000 euroren truke itxi dute akordioa. Prezioaren barne daude lursailak gaur egun dituen pinudiak. Udalaren asmoa da hauek saldu eta egindako inbertsioaren zati bat berreskuratzea.

Jabeak lursaila herentzian jaso zuen eta ez zion inongo erabilerarik ematen. Pinudien prezio baxuak ere eragin du ugazabak interesa galtzea eta lurrak saltzearen alde egitea.

Atontze lanak

Udalaren asmoa da Kurtzetxikin egin zen antzera, ingurua garbitu eta atontzea. Anporretako tontorretik gertu gerra zibilean faxistek erabilitako lubakiak daude. Intxortakoak aski ezagunak dira, baina Arrasaten ere badaude gerra zibilaren arrasto biziak. Hauek atondu eta merezi duten garrantzia ematea da beste egitasmoetako bat.

Mendi buelta

Erosketa honen baitan, herriko mendizaleentzat mendi buelta bat sortzeko egitasmoa dago. Arrasatear askok dute mendira joateko ohitura, eta hauei ibilbide berri bat eskaintzea da erosketaren beste arrazoietako bat. Besaide Mendizale Elkartekoen laguntzarekin, Monterronetik hasi eta Anporretatik pasako den hamar kilometroko txangoa sortu nahi dute. Guztiz zehaztu gabe dagoen arren, ibilbidean zehar, Monterron, Hidalgo-baso, Anporreta, Iturritxipigaina, Meatzerreka, eta San Balerio parajeekin gozatzeko aukera izango da.


Ogasunarekin duen zorra atzeratzeko eskatu du Osasunak

Egoera ekonomiko larrian da Osasuna. Urtero sei milioi euroko zorra pilatzen omen du. Orotara, 60 milioikoa ei du. Omen eta ei diogu, Osasunaren diru kontuak, futbol talde gehienenak bezala, ez direlako batere gardenak. Gaur Nafarroan eskela gehien saltzen dituen egunkariak argitaratu duenez, Gazteluko plazako taldeak erreskate plana proposatu dio Nafarroako Gobernuari. Horren lehen zutabea, Ogasunarekin duen zorra atzeratzea. Bigarrena, aurrerantzean zerga gutxiago ordaintzea. Osasunaren helburua, Balio Erantsiaren Zerga eta taldeko jokalarien Pertsona Fisikoen Gaineko zerga ez ordaintzea, Nafarroari ekartzen ei dion onura ekonomikoaren truke. Patxi Izkoren zuzendaritzaren arabera, Osasuna Nafarroaren ondasuna baita. Osasuna, ogasuna, ondasuna, horretaz guztiaz mintzatu gara gaur Pasahitza saioko Osasunari buruzko solasaldian, Aritz Agirrerekin. Baita, jakina, gorritxoen iragan larunbateko partidaz ere: Sevilla 2 - Osasuna 0.


Lan txukuna egin dute goierritarrek Euskal Herriko Sega Ligan

Maide Garmendia Euskal Herriko IX. Sega Ligako gazte mailako irabazle

Igandean Altzon (Gipuzkoa) jokatutako Euskal Herriko IX. Sega Ligako hirugarren eta azken jardunaldiarekin, erabakita gelditu dira sailkapen nagusiak. Goierritarrek lan txukuna egin dute, bereziki, Maide Garmendia zaldibiarrak. Gazte mailan, aurkariei ez die aukera txikiena ere eman, eta nagusitasun osoz bereganatu du txapela. Hiru jardunaldiak irabazi ditu, eta beti egon da sailkapenaren buruan.

Nabarmentzekoa ere Migel Mari Jauregi Altzo zaldibiarraren lana. Gizonezko helduen mailan hirugarren egitea lortu du, eta Etxalekuko (Nafarroa) proban garaipen partzial bat erdietsi zuen. Maila berean, Joxe Atin gabiriarrak, zazpigarren amaitu du sailkapen nagusian. Sailkapen nagusia Julen Gabirondo urnietarrak irabazi du. Erregularren izan da, eta azken jardunaldia irabazita, sailkapen nagusia ere eraman du.

Emakumezko nagusietan, laugarren izan da Haizea Arruti itsasondoarra, eta bostgarren Susana Lopez zaldibiarra. Ainara Otamendik eraman zuen hirugarren jardunaldia eta goierritarrak podiumean sartzeko aukerarik gabe utzi zituen. Alaitz Imaz izan da guztietan onena. Lehen bi probak irabazi ostean, ongi kudeatu zuen bere errenta Altzoko larreetan.

Gizonezko gazteetan ere laugarren eta bostgarren postuan amaitu dute goierriko ordezkariek: Enaitz Agirrezabala lazkaotarrak laugarren egin du, eta jarraian Josu Mendizabal zaldibiarrak. Agirrezabalak, iaz, hirugarren amaitu zuen, eta aurtengoan emaitza berdintzetik gertu egon arren, ezin izan du lana borobildu. Amaiur Arrospide izan da sailkapen nagusiko irabazlea.

Zaldibiako Almintza Sega Elkarteak antolatzen du Euskal Herriko Sega Liga. Aurtengoa bederatzigarren sasoia izan da, eta urtetik urtera hazten ari da: 2018an, denera, 33 segalarik hartu dute parte; ligaren ostean, Txekiara bidaiatuko dute hautatutako segalariek, abuztuaren 14tik aurrera, Europako Lehiaketan parte hartzera.

Lau mailetako txapeldunen argazkia

*Argazkiak: ataria.eus


Hilaren 21a izango da danborradan izena emateko azken eguna

Ibarrako abuztuko San Bartolome jaietako helduen danborradan izena eman nahi duenak, uztailaren 21a baino lehen egin beharko du. Danon Txokoa, Txumitxa, Atari eta Zubiaurre tabernetan apuntatu daiteke. Entseguak abuztuaren 19an eta 20an 20:15ean izango dira plazan, eta abuztuaren 22an, 17:15ean, Azkue auzoan.


"Euskadi vs Errumania"

Errumaniako lagun batek esan zidan...

"Zergatik egiten du jende horrek azpiegituren aurkako protesta? Errepide azkar eta modernoak dituzue, ospitale handi eta aurreratuenak, uraztegi handiak urik gabe gera ez zaitezten, kiroldegiak, unibertsitateak, portu eta aireportuak euskaldunak joan-etorrian ibil zaitezten zuen industrietako produktuak saltzen. Giza eskubideetan oinarritutako herria eraiki duzue…".

Nik honela erantzun nion: "Gogoan al duzu 1989an Errumaniara joan nintzenekoa? Errepublika Sozialistaren buru Ceaucescu diktadorea zen. Mutiko bat kalean gerturatu eta behatzak zapata apurtuetatik kanpora zituela ikusi eta zapata parea erosi genion…

Hura delitua! Polizia errumaniarra gure atzetik abiatu zen. Hilabete eta erdira, Ceaucescu eta bere andrea, urrezko iturri eta lababoak zituen jauregian zeudela, miserian zeuden errumaniar herritarrek exekutatu egin zituzten". Lagunak esan zidan: "Bai, gogoan dut. Orduan Errumanian azpiegitura erraldoiak genituen, museo batzuk, liburutegiren bat, baina batez ere diktadore sozialistaren irudi erraldoi eta sozialismoaren omenezko monumentuak…".


“Ebaluazioaren kontzeptua zabalduz, azterketei presioa kendu behar diegu”

Ruben Iglesiasek urteak daramatza hezkuntzako hainbat alorretan lanean. Aurten, LAB sindikatuaren eskutik, ebaluazioaren gaia sakon lantzen dihardu, hezkuntza iraultzeko giltzetako bat hori delakoan.

Ebaluazioa kalifikazioarekin nahasten da sarri, notekin, eta ikasle guraso zein irakasleek presioz bizi dute. Ebaluatzeko modua aldatuz gero, hezkuntzaren ikuspegi orokorra irauliko genuke dio Rubenek konbentzituta. Pertsona osotasunean hezi eta ebaluatu behar da.

Ia denok bizi izan dugu presiopean azterketa garaia.

Hala da, bai. Familietan tentsio egoera handia sortzen da, ikasleez gain guraso asko ere urduri jartzen baitira. Azterketei karga kendu nahi diegu, ikasleak modu zabalagoan ebaluatzeko. Helburua beharrean, irakaskuntza-ikaskuntza prozesuaren pieza bat gehiago izan behar du ebaluazioak, ikaslearen ikasketa prozesua hobetzen lagun dezan.

Ebaluatzeko sistema aldatzea hezkuntza iraultzeko giltza delakoan zaudete.

Gaia beti egon da pil pilean. Ikasturte honetan garrantzia handia du bereziki, LOMCEk eta Heziberrik inplementatutako kanpo probak egingo baitira. Bestalde, PISAko emaitzak ere atera ziren neguan, EAEko hezkuntzaren kalitatea jaitsi dela esanez. Zer da, baina, emaitza hauetan neurtzen dena? Eta nola? Galdera hauek mahai gainean jarri eta eztabaida piztuta, hezkuntza eredu berria sortzen hasteko oinarriak finka ditzakegula uste dugu.

Ebaluazioa eta kalifikazioa. Zertan bereizten dira?

Kalifikatzea ikasleen jarduna nota batekin laburbiltzea da. Guztion gaitasunak ezberdinak izanik, ikasleak estandar beren baitan kalifikatzen ditugu. Pertsonalki, irakasle gisa oso zaila egiten zait ikasleen jarduna egungo parametroetan neurtzea. Azterketa bat suspenditu duen ikasleak, adibidez, izugarrizko garapen pertsonala izan dezake hiruhileko horretan. Hori da neurtu beharrekoa, bidean egindako ahalegina balioan jarriz.

Beste ikasle batek kolpe zorririk jo gabe 8 bat atera dezake, berez azkarra delako. Baina horrek, ikasi du zerbait? Pertsona bezala garatu al da? Ebaluazioa kalifikazioa baino kontzeptu zabalagoa da, eta guk ikasleen garapenari lagunduko dion ebaluazio sistema berria aldarrikatzen dugu.

Nola egiten da hori?

Oinarria ikasle, irakasle eta gurasoen eskema mentalak birsortzean dago. Azterketa eta kalifikazio sistema tradizionalak barruraino sartuta ditugu denok: familiak ohituta daude etxean buletin bat jaso eta horren arabera seme-alaben ibilbide akademikoa epaitzen.

Buletinek idatziz egindako azterketen notak izan ohi dituzte oinarrian.

Bai, eta kasu gehienetan etsamin horiek memoriaz ikasteko gaitasuna neurtzen dute.

Zoriontsu izateko eta bizitzan aurrera egiteko garrantzitsuagoak izan daitezkeen kapazitateak ere ebaluatu behar dira: kreatibitatea, erabakiak hartzeko autonomia, erlazioak kudeatzeko gaitasuna...

Nola neurtu daitezke horiek?

Familia, hezitzaile eta ikasleen arteko harremanak indartu eta behaketa bidez. Adimen emozionala da heziketa egoki baterako motorra, eta ikasleak mentalki orekatuta egon behar du ikasteko, gustura, zoriontsu. Gurasoen banaketak, heriotzak, gaixotasunak, sexualitatearen kudeaketa... errendimendu akademikoan eragin zuzena duten faktore asko daude, eta ebaluazio sistema eraginkor batek horiek guztiak hartu beharko lituzke kontuan.

Ikasleen notetan eragiten duten beste faktoreak ere aztertu behar direla diozue.

Berritzeguneak, inspektoreak, hezkuntza proiektuak... ez dira behar beste kontrolatzen, eta kalifikazioen zama ikasle eta irakasleen gain geratzen da. Ez da zilegi.

Dagoeneko ari zarete ikastetxe pilotu batzuekin lanean.

Bai, Hego Euskal Herriko 20 ikastetxetan. Oraingo ebaluazio sistemaren ezaugarrien inguruko entzute eta hausnarketa fasean gaude. Hezitzaileek ebaluazioa nola bizitzen duten jakin nahi dugu lehen eskutik, zein hutsune edo gabezia dituen identifikatzeko. Irakasle askok diotenaren arabera, egungo ereduak goia jo du, zaharkituta geratu da. Elkarlanean, ebaluazio sistema berri baterako oinarriak finkatzen ari gara.

Legeak ematen al digu aukerarik herri gisa nolako kanpo ebaluazioa nahi dugun erabakitzeko?

Momentu honetan ez, Espainiako eta Frantziako estatuen legedien barne baikaude. Ebaluazio sistema berria ezin dugu nahieran diseinatu, mugak dauzkagu. Argi dagoena zera da, gure helburura iristeko desobedientzia ariketa txikiak egiten jarraitzea besterik ez zaigula geratzen.

( ... )

Hau guztia Iruten filosofiaren baitan kokatzen dugu. Orain dela bizpahiru ikasturte herrian landu genuen Orioko Curriculuma proiektutik eratorritako kontzeptu edo lan-metodologia da: hezkuntza komunitatea saretuz, kanpotik ezarri nahi dizkiguten legeei guk sortutako proiektuekin aurre egitea aldarrikatzen dugu.

Kasu honetan, Euskal Herriak ebaluaziorako tresna edo egitura propioa sortzea da xedea. Guk erabaki behar dugu zer irizpide edo parametroren baitan sortu nahi dugun sistema hori: ikasleen zoriontasunari eta kohesio sozialari begira, harreman osasuntsuak izateko gaitasuna kontuan hartuz, kreatibitateari behar duen garrantzia emanez...


Patxi Bereziartuaren aldeko kontzentrazioa bihar Plazan

Patxi Bereziartuaren alde kontzentrazioa egingo da bihar Plazan, 13:30etatik aurrera.


Propaganda, pantaila txikira

Espainiako Datuen Babeserako Lege Organiko berriarekin, alderdi politikoek eskubidea izango dute sarea arakatuz herritarren profil ideologikoak sortu eta hauteskunde propaganda edozein komunikazio bidetatik igortzeko. Neurri horren «arriskuez» ohartarazi dute adituek.


Mahala Lauburuk Xota jasoko du

Jubenilen mailako zazpigarren jardunaldi honetan, Irurtzungo Xota etorriko da Belabietara Laubururen aurka jolastea. Partida borrokatua izango da, izan ere, bi taldeek antzeko metodologia lantzen baitute kategori horretan.

Bi taldeentzat 3 puntuak lortzea garrantzitsua izango da, eta jokuan dagoena zera da: ibartarrak lehenengo postuan mantentzea eta nafarrak Gora Bilbao taldearen aurka lortutako emaitzaren bolada onarekin jarraitzea eta aurreko jardunaldietan izandako beherakada gainditzea.

Aurredenboraldian jokatu zuten bata bestearen aurka eta nafarrak irabazi zuten 2-4ko emaitzarekin. Xotak aurreko kanpainako jokalari asko mantendu ditu baina kirol honetan buru-belarri sartu diren gazte berriei ere eman die aukera.

“Aurreko ikasturtean ligako txapeldun izan zenetik, taldeak lantaldean aldaketa handia jasan du”, zioen Juanan Rodriguez, kirol-zuzendariak. “pazientzia izan eta aurreko ostiralean Riberaren aurka izandako emaitzekin ez dugu gehiegi hazi behar. Ilusioa mantentzeko gure diskurtsoa koherentea eta orekatua izan behar du, gainera, lehenengo taldearekin Zaragozara doaztelako, Andoni eta Agusen bajak eta Arranzek entrenamenduan izandako zoritxarreko lesioak, Txubelen konbokatoria zailtzen du, baina aldi berean, lantaldeko beste guztiak hobekuntzarantz joateko aukera ere ematen du”.

“Azkenean elkartearen proiektuan, garrantzia duena, jokalari bakoitzaren eboluzioa da. Garaipen puntualak, nahiz eta gustokoak ditugun, ez daude gaur egun elkartearen lehentasunetan eta mezu hau helaraztea oso garrantzitsua iruditzen zaigu, izan ere, askotan, momentuko euforia dela eta, ezarritako ildotik ateratzeko joera baitugu. Zorionez, taldearen zuzendaritza esku onetan dago era honetako okerrak kudeatzeko”.

Norgehiagoka larunbatean arratsaldeko 18:00etan izango da, eta hemendik gazte hauei gure babesa eskeintzen diegu, IBARRA izena kirol honen postu gorenean jartzen ari direlako.

Filialak Zaldibian jokatu du Tellatuberri taldearen aurka iluntzeko 20:00etatik aurrera. Kadeteak Belabietan Arizmendi Torrebaso taldea jasoko dute larunbatean goizeko 9.30ean.

Lauburu Berastegi, nesken taldea, Idiazabalera abiatuko da Xaloa taldearen aurka jokatzeko, ostiralen 22:30ean eta Uzturpe Lauburuko infantilak Orixe jasoko dute Belabietan, ostiralen 19:30ean.


Europak bitartekaritza ardura hartzeko eskariak ugaritu dira

Generalitateak "nazioarteko bitartekaritza" galdegin du, "eraginkorra" izan dadin. Europako Batzordeak uko egin dio momentuz ardura hartzeari, baina geroz eta gehiago dira esku har dezala eskatzen ari zaizkion ahotsak.

"Momentuak bitartekaritza gomendatzen du eta bitartekaritzak nazioartekoa izan behar du eraginkorra izateko". Carles Puigdemont Kataluniako presidentearen hitzak dira. Puigdemontek Espainiako gobernuari eskatu dio bitartekaritza onartu eta baldintzarik gabeko elkarrizketari bide eman diezaiola.

Ordu batzuk besterik ez ditu behar izan Mariano Rajoyren gobernuak edozein bitartekaritza motari uko egiteko. Espainiako Atzerri Gaietarako ministro Alfonso Dastisek baztertu egin du aukera. "Ez dugu uste Europako Batasunaren bitartekaritzarako arrazoirik dagoenik. Hau ez da bi alderen arteko gatazka bat".

Europako Batzordeak berak ere uko egin dio ardura hori hartzeari. Jyrki Katainen Europako Batzordeko presidenteordeak, ontzat eman du Espainiako Gobernuaren argudioa, eta estatuaren "barne arazoa" dela defendatu du. Europako Parlamentuan baina, ezkerreko alderdiek esku hartzeko eskatu diote Europari, gaur arratsaldean Kataluniako egoerari buruz egin duten eztabaidan.

Kataluniatik, bestalde, hainbat ekinaldi jakinarazi dira nazioarteko bitartekaritza sustatzeko. Ada Colau Bartzelonako alkateak Europako herrialdeetako kontsulak deitu ditu bilera batera, ostegunean, udaletxean. Europako estatu kideetako ordezkarien arteko iritzi trukea bultzatu nahi duela adierazi du, eta Europako erakundeen esku hartzearen beharra helarazi.

Kataluniako Sindic de Greuges —Arartekoaren pareko figura Katalunian— "baldintzari gabeko elkarrizketa" ahalbidetzeko prest agertu da. Adierazi duenez, "nazioarteko oso goi mailako erakundeekin" izan da harremanetan, bitartekaritza aukerak aztertzeko.

Iñigo Urkulluk bere burua eskaini dio Jean-Claude Juncker Europako Batzordeko presidenteari nazioarteko bitartekaritza errazteko Kataluniako eta Espainiako gobernuen artean, baina momentuz Europako exekutiboak ez du esku hartzeko asmorik agertu.

Espainiako Kongresuan, Podemos alderdia Kataluniako alderdi abertzaleetako ordezkariekin bildu da eta bileraren ostean dei egin die Generalitateari eta Espainiako Gobernuari bitartekaritzarako konfiantzazko kideak adostera. Madrilek baztertu egin du proposamena.

Azkenik, TV3k gaur jakinarazi duenez, Kataluniako presidenteorde Oriol junqueras Bartzelonako artzapezpikutzarekin eta Montserrateko abadetzarekin bildu da bitartekaritza lanak egin ditzatela eskatzeko. Hain justu, Mariano Rajoy Espainiako presidentea asteartean Bartzelonako artzapezpiku Juan Jose Omellarekin bildu zela argitaratu du La Vanguardia egunkariak. Omellaz gain, Madrilgo artzapezpiku Carlos Osororekin ere bildu zela ziurtatu du.

Momentuz, ez dirudi Espainiak nazioarteko bitartekaritzarik onartzeko prest dagoenik, eta, oraingoz, Europak onartu egin du jarrera hori. Ikusteko dago Generalitateak independentziarako bide orriarekin aurrera egiten badu —iragarri duen moduan— eta Espainiako Estatuak irtenbide politikorik eskaintzen ez badu —iragarri duen moduan—, tentsio egoeraren gorakada onartzeko prest egongo ote den Europa ala auzia baretzeko neurririk bultzatuko ote duen.


Bukatu dira XXIV. Ipuin Kontaketa saioak

Herenegun Zurrumurru taldea izan zen Udal Liburutegian, Lehen Hezkuntzako 1., 2., 3. eta 4. mailako ikasleei ipuinak kontatzen. Udal liburutegikoek azaldu dutenez, ipuin kontaketa saio "dibertigarria eta atsegina" izan zen astelehenekoa eta umeek "primeran pasatu zuten". Gainera, "umeek istorioan parte hartu ahal izan zuten etxeko lanetan-eta lagunduz, besteak beste". Horrenbestez, asteleheneko emanaldiarekin bukatu ziren aurtengo XXIV. Ipuin Kontaketa saioak.


Puigdemonten zerrendak irabazi ditu hauteskundeak Katalunian

Generalitateko presidente kargugabetuak botoen %28,57 lortu ditu, eta JxCk bi ordezkari izanen ditu Europan. Junqueras eurodiputatu izanen da, baina PSCk aurrea hartu dio

Kataluniako prozesu independentistaren bi lider nagusiak Europako Parlamenturako ordezkari aukeratu dituzte. Helburua bete dute biek, baina Carles Puigdemont Generalitateko presidente kargugabetuari hobeki atera zaio bozetarako formula, eta Kataluniako herritarren artean erreferentziazko liderra izaten segitzen duela erakutsi du. Izan ere, Espainiako Gorteetarako hauteskundeek JxC Junts Per Catalunyarengan sortu zituzten zalantzak uxatu ditu: lehenbiziko indarra izan da Katalunian, eta bi eurodiputatu izanen ditu. Oriol Junqueras, berriz, ERC, EH Bildu eta Galiziako BNG alderdiak batuta zituen zerrenda bateko burua izan da —Orain Errepublikak—, eta aukera hori hirugarren indarra izan da Katalunian.

Puigdemont buru zuen zerrendak botoen %28,57 lortu zituen atzo, 946.370 bozka. JxCk Espainiako Kongresurako hauteskundeetan baino ia 450.000 boto gehiago irabazi ditu. Puigdemont hunkituta agertu zen Bruselan eman zuen prentsaurrekoan, eta bi ondorio nabarmendu zituen: independentistek «botoen %50» lortu zituztela atzo, eta «Espainiako diplomaziaren buruzagia garaitu» zutela, Josep Borrell Atzerri ministroa PSOEren zerrendako burua baitzen, eta PSC bigarren izan baita Katalunian. Puigdemontek kanpainan adierazi du europarlamentari hautatzen bazuten, Kataluniako Parlamentuko aktari uko eginen diola.

Junquerasek ere lortu du helburua. Hilabeteko epean bigarrenez hautetsi izendatu dute Espainian behin-behinean espetxeratuta duten lider independentista. Baina aho zapore gazi-gozoarekin, 2014an ez bezala, ERC ez baita izan Kataluniako herritarren aukerarik gustukoena, eta PSC Kataluniako Alderdi Sozialistak ere aurrea hartu dio, gainera —botoen %22,1 PSCk, eta %21,18 Orain Errepublikak—. Junquerasek kanpainan adierazia du eurodiputatu aukeratzen bazuten, uko eginen diola Espainiako Kongresuko jarlekurari.

Independentistek, ia %50

Europako aitzineko hauteskundeak, 2014koak, historikoak izan ziren Katalunian, 78 urtean lehenbiziko aldiz ERC Kataluniako alderdirik bozkatuena izan baitzen. ERCk eta CiUk elkarrekin botoen %45,5 irabazi zituzten orduan, eta atzo, JxCk eta Orain Errepublikak %49,75 batu zituzten.


Durangori eusten dion isiltasuna

Adam Zagajewski idazleak Esajerazio arin bat izeneko dietarioan dioenez, isiltasunetik sortzen dira beti poemak, eta, zortea izanez gero, beti geratuko da sorburu izan den isiltasun horren arrastoren bat idatzitakoan. Abstrakzio ariketa handi xamarra eskatzen du Durangoko Azokaren bozgorailu, salerosketa, aurkezpen eta kontzertu iskanbila betean isiltasunaren posibilitatea imajinatze hutsak, baina, ongi begiratuta, hemen ere isiltasun geruza sendo xamar bat egongo da lau egunez hain ikusgai eta hain entzungai bilakatzen den sorkuntza honen guztiaren atzean. Isiltasunaren gainean dabil oinez, hemen oinez dabilena.

Aurreko batean, gurutzegraman egunak behar izan genituen etxekook «e» hizkiarekin hasten zen eta «a» hizkiarekin amaitzen zen hutsuneetan «etnia» hitza ezkutatzen zela deskubritzeko. Beti egin zait bitxia nola agertzen eta desagertzen diren hitzak izurdeen pare hiztegietatik.

Itzulpenari buruzko hitzaldi baten amaieran, hizlariei kargu hartu zien entzule batek duela aste batzuk, euskal kulturgintzaren keria eta lorpenei buruzko ordu eta erdiko saioan, «diglosia» hitza ez zelako behin ere agertu, eta, halere, hitz bakar horrek laburtzen zituelako salaketa eta gogoetarik gehien-gehienak. Eta egia da, gurean, eskua gainetik pasatuz gero, erraz igartzen dela hitz horren silueta isiltasun geruza horren mantupean.

Atzokoaren moduko egun jendetsuetan sentitzen da argien Durangoko Azokak partikularrean euskal kulturari, eta orokorrean euskarari eskaintzen dion dentsitatea. Lau eguneko salbuespen egoera bat besterik ez da, errakitikoa, hauskorra eta gorabeheratsua, baina erreala, halere. Jakina, nahi beste material bilduko du ezkorrak hemen ere, baina guztiz altxatzera iristerako hondakin multzo bilakatzen den utopia baten izpiak ere topatuko ditu bisitaririk baikorrenak. Agian beste inon baino errazago.

Landako gune kanpoan ere, esaterako, arimaren betikotasunak kezkatuta dauzkan ebanjelistek euskaraz eskaintzen dute salbazioa. Eta gizon bat eskean, handik metro gutxira, errealitatearen infernuetako batean: «Tengo hambre».

Ernst Jandl poetaren hitzak datozkit Durangoko Azokaren lau eguneko iskanbila honek urte osoko isiltasun moduko horri zer eskaintzen dion pentsatuta «Poetak bere alorrean du bere egitekoa, poesian, alegia, eta pentsa liteke oso esparru murritza dela. Baina pentsa liteke, kontrara, dagoen alorrik handiena dela, denok gabiltzalako hizkuntzaren alorrean, eta alor horren gune batean gertatzen dena norabide guztietan zabal daitekeelako, eta gutako bakoitzari eragiten digulako».

Batzuetan, bestelako isiltasun baten promesa igartzen dut lo-suman Durangori eusten dion isiltasun geruza horretan. Batzuetan.


Martuteneko eraikin okupatu bat hustuko du udalak

Donostiako Udalak Martuteneko 27 Industrialdeko Ubarburu pasealekuko 27. eta 29. zenbakien artean dagoen eraikina husteko agindua onartuko du astearteko Tokiko Gobernu Batzordean. Eraikina udalaren jabetzakoa da, eta Torrua Zahar guneko espazio libre, bide eta aparkalekuentzat dago bideratuta; udalak eraikina botatzeko asmoa du.

Eraikina okupatuta dago, eta han bizi diren pertsonek Tokiko Gobernu Batzordeko txostena argitaratzen den unetik zortzi egun izango dituzte eraikina uzteko. Hala ez bada, udalak indarrez hustuko du.


Josema Azpeitiak liburua aurkeztuko du bihar

Josema Azpeitia kazetari legazpiarrak BDB liburua aurkeztuko du bihar Donostiako Londres hotelean. Jacques Ballarin kazetariarekin eta Ritxar Tolosa argazkilariarekin batera osatu du bilduma oraingoan legazpiarrak, eta zazpi eremu geografikotako 500 jatetetxe baino gehiagori egiten die erreferentzia. Tartean daude, esaterako, Gipuzkoako, Nafarroako, Arabako eta Bizkaiko hainbat jatetxe. Ballarin kazetariak argitaratutako Le Ballarin gidaren gaztelerazko itzulpena da bihar aurkeztuko dutena. Ekitaldia 19:30ean hasiko da.


Valeria Garciak bigarren saria irabazi du Donostia

Valeria Garciak bigarren saria irabazi du Donostiako Elizbarrutiak antolatutako Gabonetako postal lehiaketan. ZORIONAK VALERIA! !


Marmoles Baztan-i 75.000 euroko isuna ezarri dio Nafarroako Administrazioarekiko Auzi Epaitegiak

Urdazubiko Udalak jarri ziona baino 25.000 euro ttikiagoa da, enpresak jarritako helegitea eta gero

2016ko apirilaren 20ko ebazpenaren ondorioz, Urdazubiko Udalak ingurugiro arloko arau-hausteak egotzi zizkion Alkerdiko harrobia ustiatzen duen Marmoles Baztan enpresari. Urte berean, ekainaren 22an, Marmoles Baztan enpresak helegitea paratu zuen Herriko Etxearen erabakiaren kontra administrazioarekiko auzi prozesuari hasiera emanez.

Alkerdiko harrobiaren jatorria

Alkerdiko harrobiaren ustiaketa aspaldikoa da, Udalean aurkitu ditugun datuen arabera, XX. mendeko 60. hamarkan hasi zen ustiapena. Garai batean, Leorlas auzoan bi harrobi egon ziren, batto Alkerdikoa, bertzea berriz Ikaburuko harrobia, gaur egun hetsia dena. Marmoles Baztan enpresak 1984an eskuratu zuen kontzesioa eta 1999ko abenduan Urdazubiko Udalak aktibitate klasifikatuendako lizentzia eman zion enpresari, irekiera lizentzia 2003ko abuztuan eman zitzaion, 1999ko Udal Plan Orokorrak ezartzen zituen baldintza eta mugak kontuan hartuz. Ustiapena, jatorrian, harrobiko marmola ustiatzeko asmoz hasi zen. Udalak bere garaian ezarritako baldintzetan ustiapen sistemari zegokionean, zonaldeko leizeen babesa ziurtatzeko egokien izan zitekeena ezarri zuen: hari diamantatuzko ebakidura erabiliz. Leherketak mugatuak eta potentzia gutxikoak izan behar zirelarik.

Urte pare batez, harrobiaren lanak eten ziren, eta 2012an Marmoles Baztanek Nafarroako Gobernuari ustiapen proiektu berria aurkeztu zion eta 2013an enpresak Nafarroako Gobernuaren baimena jaso zuen lanari berriro ekiteko, proiektu berria ontzat emanez.

Herritarrak kontra

Herrian, batez ere Leorlas auzoan, harrobiaren inguruko kezka eta galderek ez zuten erantzun garbirik. Udal plenoren batean ere sortu zen horren inguruko galderarik. Dena den, urdazubiar gehienek ez zuten aparteko iritzirik gaiaren gainean. Egoera guztiz aldatu zen 2014ko uztailaren 15ean harrobian leherketa ikaragarri batek herritarren artean izua eta kezka sortu zuenean.

Enpresa eta Leorlaseko auzotar batzuk Herriko Etxean elkartu ziren alkatearekin. Erantzun ezak, eta «Udala ez da oilotegi bat» bezalako hitzak entzun ondoren, herritarren batzarrak deitzen hasi ziren. Ondorioz, SOS Alkerdi Plataforma sortu zen gertatzen ari zena ikertu eta ezagutzera emateko.

2015eko maiatzean udal hauteskundeak egin ziren, eta ordutik aurrera Herriko Etxean eztabaidagai izan da gaia. Ondorioz, 2015eko azaroan Marmoles Baztan enpresaren kontrako espediente sanzionadorea abian jarri zen, udal lizentzietan ezarritako ingurugiro baldintzak urratzeagatik, eta Zelaieta III leizea –Udal Plangintzak babestua– larriki kaltetzeagatik.

Isuna ttikiagoa

Nafarroako Administrazioarekiko Auzi Epaitegiak 2017ko ekainaren 1ean emandako sententziaren arabera, Marmoles Baztanen kontrako ebazpena zuzena da, baina helegitea partzialki onartzen dio, hortaz, Herriko Etxeak ezarri zion 100.000 euroko isuna 75.000 eurotan uzten du. Marmoles Baztan eta Udalak, bakoitzak bere kostu judizialak ordaindu beharko ditu gainera.


10 Allerruko gasolindegiak 1930 hamarkadaren itxura hartu zuen atzo

Harridura nagusi atzo eguerdi aldera Allerru gasolindegitik pasa ziren askoren aurpegitan. Ez-ohiko irudia. Kotxe klasiko ugari egungo kotxe modernoak hornitzen ditugun lekuan.

Ford A kategoriako 30 kotxek, eta 1928 eta 1931 bitartean sortutakoak, Lasarte-Oriako gasolindegia hartu zuten. Harridurazko aurpegiaz aparte, baziren kuriositatez hurbildutako askok. Antolatuta eta prestatutako ekitaldia genuen. 30 kotxe klasiko hauek, igandean Donostiatik habiatutako Protagonistas-Punto Radio rallyko XIX. edizioko partaideak genituen..

Aste betez hainbat herrialdeetatik egingo dute paso, ostiralean, euren helmugara, Ponferradara iritsi bitartean.


Maiatzaren 23an Aritzetako gasolindegian izandako eraso sexista eta transfoboa salatu du Usurbilgo Udalak

Medeak talde transfeministako kide batek maiatzaren 23an Aritzetako gasolindegian izandako eraso sexista eta transfoboa salatu du ohar bidez Usurbilgo Udalak. Erasotuari elkartasun osoa adierazi dio.

"Usurbilgo Udalak ozen salatu nahi du erasoa, eta transfobiaren eta lesbofobiaren aurkako borrokarekiko bere konpromisoa nabarmendu. Zentzu horretan, bat egiten du Medeak-ek kaleratutako agiriarekin". Segidan duzue Medeak taldearen agiria osorik.

Eraso sexual, transfobo eta lesbofoboa Medeakeko kide bati

Ohar honen bitartez gure kide feminista batek jasandako eraso sexuala eta transfoboa salatu nahi dugu.

Maiatzaren 23an, gure kideak Donostiatik gertu gasolindegi batean zegoela, arrazoi lesbofobo eta transboboek bultzatuta, eraso fisiko larria jasan zuen gizon baten eskuetan.

Kideak, gasolindegiko langile baten laguntzaz, erasoa gelditzea lortu zuen arren, ondoren justizia patriarkalaren prozesu biktimizatzaile bikoitza ere jasan behar izan zuen; besteak beste, bizitakoa eraso sexual edo gorroto-delitu bezala ez prozesatzearena.

Idatzi honekin, erasoa ez ezik, ondoren bizi beharreko prozesu judizial gogorra ere salatu nahi dugu, beraz.

Hala, erasoa pasatu da eta ez gara isilduko horrelako jarreren aurrean, horregatik, justizia feminista epaitegietan ez dugula lortuko argi izanda, erasoaren testigantza jaso dugu (hemen). Gorrotoan, matxismoan eta transfobian oinarritutako jarrera eta pentsamolde hauek onartezinak dira, eta guk feministok eta transmaribollerak aurre egingo diegu, ez gara isilduko, ez gara geldi geratuko! !

Jarrera matxista transfobo hauek emakumeonganako eta binarismotik at dauden pertsonenganako gorrotoa sustatzen dute eta feministok honen aurrean askatasunaren eta bizitzaren aldeko borrokarekin erantzungo diegu.

Zuen gorrotoaren aurrean gure askatasunaren eta bizitzaren aldeko borroka transfeministan jarraituko dugu.

ERASORIK EZ ERANTZUNIK GABE!

GORA AUTODEFENTSA FEMINISTA!

GORA BORROKA FEMINISTA!


Nafarroako Parlamentuak Polizien Legea atzera bota du

Horrela, lege-proiektua Foru Gobernuari itzuli dio Ganberak. Podemosek eta Ezkerrak oposizioarekin bat egin dute, lege-egitasmoa errefusatzeko. Dimisioa emango ez duela ziurtatu du Beaumontek.

Nafarroako Polizien lege-proiektua atzera bota du Nafarroako Parlamentuak. Horrela, lege-egitasmoa Foru Gobernuari itzuli dio Ganberak. Podemosek eta Ezkerrak oposizioarekin bat egin dute, legea errefusatzeko. Arauak sindikatu gehienen babesik ez duela argudiatu dute Podemosek eta Ezkerrak.

Osoko lau zuzenketa aurkeztu dizkiote proiektuari, horietako hiru oposizioak eta bakarra Podemosek eta Ezkerrak. Guztiak Parlamentuan eztabaidatu dituzte. PSNren zuzenketa onartu dute, UPNren, sozialisten, PPNren eta Ezkerraren aldeko botoekin, Podemosen abstentzioarekin eta Geroa Bai eta EH Bilduren kontrako botoarekin. Honenbestez, gainerako zuzenketak ez dituzte bozkatu.

Maria Jose Beaumont Barne kontseilariak defendatu du proiektua. Beaumonten ahotan, "akordioetara heldu ez izana aurpegiratu diezaiekete, baina ez negoziatzea pentsatu ere". "Polizien lege posible onena" aurkeztu dutela erantsi du kontseilariak.

Gainera, dimisioa emango ez duela ziurtatu du Beaumontek. "Dimisioa emango ez dudala oso argi dut, EH Bilduk eta Uxue Barkosek konfiantza galtzen ez baldin badute, batak ni proposatu eta besteak izendatu zidalako, hurrenez hurren", adierazi du.

Nafarroako polizien elkarretaratzea Parlamentuaren aurrean. Argazkia: EFE

Elkarretaratzea Parlamentuaren aurrean

Bestalde, CCOO, ELA eta UGT sindikatuek deituta, Nafarroako poliziek elkarretaratzea egin dute Parlamentuaren aurrean, Polizien Legea atzera botatzea eskatzeko.

Saioa hasi baino minutu batzuk lehenago poliziak biltzen hasi dira Ganberaren aurrean.

"Nafarroako poliziak, Barne Kontseilaritzaren murrizketen aurka", "Beaumont proiektua kanpora" edo "Ipuinetan sinesten al duzue? Beaumont legeari ez" pankartak erakutsi dituzte. Era berean, Barne kontseilariaren dimisioa eskatu dute manifestariek.


SOLAS INGURUAN: Bertsolaritzaz

Ostiralero bezala bertsoaren mundura hurbildu gaitu Jabi Lauzurika lankideak; gaurkoan Gipuzkoako “gpuntua” txapelketako bi saiok hartu dute protagonismoa: larunbatean Hondarribin eta igandean Idiazabalen jokatutakoak, alegia; bertako gorabeherak, puntuak, partaideak eta zenbait ariketa entzuteko aukera duzu entzule.

DESKARGATU HEMEN ! !! !


Nafarroako Gobernuaren dirulaguntza politikak Baztango baratze ekologikoen proiektua baldintzatzen duela salatu dute

Ordenantza onartu berri da eta ekainean izena emateko epea zabalduko da

Baztango Udal Gobernu taldeak prentsa-ohar bat argitara eman du, udal baratze sozial ekologikoen inguruan. Nafarroako Gobernuaren dirulaguntza zalantzan dago eta horrek erabat baldintzatzen du proiektua.

Baztango Udal Gobernu taldeak prentsa-ohar bat argitara eman du, udal baratze sozial ekologikoen inguruan. Nafarroako Gobernuaren dirulaguntza zalantzan dago eta horrek erabat baldintzatzen du proiektua.

Udal baratze ekologiko eta sozialen proiektuarekin duela hilabete batzuk hasi zen Balleko Etxean eta bere garaian dirulaguntza eskatu zitzaion Nafarroako Gobernuari, pista konpontzeko mendi lanen proiektuaren barrenean. Nafarroako Gobernuak Baztango proiektua diru-laguntzarik gabe utzi zuela jakinarazi zuen otsailean, baina handik bi hilabetera, diru-laguntza horien zati bat emanen zutela jakinarazi zioten Iruñetik udalari. «Orain, ez dakigu inolako laguntzarik izanen dugun edo ez; hortaz egoera hori lan guztiak baldintzatzen ari da» adierazi du Udal Gobernu taldeak ohar bidez.

Bertzalde, Batzar Nagusiak eta Udalak baratze horiek erabiltzeko ordenantzak onartu berri dituzte, eta ekainean izena emateko epea zabalduko da. Baratzeak, ordenantzetan zehaztutako irizpideen arabera banatuko dira. «Eguraldiak uzten digunean eremu guztia garbitu eta prestatzen hasiko gara, baina momentuz, eguraldia ere ez da gehiegi laguntzen ari», aipatu dute Balleko Etxetik.

Hala bada, Udalaren nahia proiektu hau ahal bezain laster martxan jartzea da, «baina bidean hainbat problema izaten ari gara. Bertzalde, orain arte interesa erakutsi dutenei gutun bat bidaliko zaie guztiei afera horien eta egoeraren berri emateko», aipatu dute.


Mañaritik Bilbora doan autobusaren ordutegia zabaltzea eskatu du EH Bilduk

Mañarira egunean hiru aldiz ailegatzen da autobusa, eta handik irten ere berdin. Ondorioz, ordutegia zabaltzea eskatuko du EH Bilduk hurrengo osoko bilkuran, Tabira eta Larrasoloetako auzokideen mesedetan.

Mañariko autobusa Tabiran geratzea lortu ostean, koalizioak auzo batzarretan eskatutako aldaketa berriak proposatuko ditu, "garraio publikoa gehiago erabili dadin eta herritarrei egunerokoa ahalik eta erosoena egin asmoz". Alde batetik, autobus horren maiztasuna handitzea gura du, eta Larrasoloetan ere beste geraleku bat edukitzea.

Bestetik, Ondarroatik Bilbora doan autobusa San Fauston ere geratzea eskatuko du. Izan ere, San Faustoko biztanleek auzotik bertatik Galdakaoko ospitalera edo Bilbora joateko duten zerbitzu bakarra herririk herri doana da. Modu horretan, A-8 autobidetik joango lirateke aipatutako lekuetara.


AEB ezezagunak, Alderdi Errepublikanoarentzat

Herrialdeak aldaketa soziologiko eta demografiko sakonak izan ditu azken hamarkadan, baina errepublikanoek ez dituzte aintzat hartu.

AEBetako hauteskundeek krisi sakona eragin dute Alderdi Errepublikanoan, Barack Obama presidenteak esperotakoa baino alde handiagoaz irabazi ondoren.

Bezperan, errepublikanoek irabazteko aukera errealak zituzten, eta Mitt Romney kudeatzaile arrakastatsua den irudiaz baliatzen ziren, baina, gaur, Obamaren garaipenaren ostean, alderdiak zaharkituta, herritarrengandik urrunduta eta aldaketa soziologikoek gaindituta dirudi.

Obamak hispanoen, afroamerikarren, emakumeen, gazteen eta hirietako biztanleen babesa jaso du gehienbat. Hori horrela, Alderdi Errepublikanoa gizon zurientzat baino ez da erreferente; hain justu, biztanlerian behera egiten ari den sektore bat.

Latinoen sektorea gero eta gehiago hazten ari da, eta egun biztanleen % 10 dira dagoeneko. Horrenbestez, horien babesa lortzea ezinbestekoa da Etxe Zurira heltzeko. Hauteskunde hauetan, hispanoen % 75ek Obamaren alde egin dute.

Ekonomiari dagokionez, errepublikanoek enpatia arazoak dituzte klase ertainekin. Horren adibide, Mitt Romneyk langileei buruz esandakoa: "Biztanleen % 47 Estatuaren laguntzez baliatzen dira bizitzeko, ez baitute beste ezertarako balio. Horiei ez diet jaramonik egingo, Obamaren alde bozkatuko baitute beti".

Emakumeen babesa lortzeko orduan ere zailtasunak izan dituzte, batik bat abortuaren aurkako muturreko jarreren eta hainbat buruzagik egindako adierazpen polemikoen ondorioz. Buruzagi horietako bat Todd Akin izan zen: "Bortxaketa zilegiekin, emakumeak ez dira haurdun geratzen".

Gainera, Tea Party mugimenduaren hautagai gehienek porrot egin dute astearteko hauteskundeetan. Mugimendu erradikala da errepublikanoen artean, baina karisma handikoa ere bai, une askotan alderdiaren motorra izan dena.

Emaitzak eskuan, Alderdi Errepublikanoak lider berriak aurkitu, eta sustraietatik berritu beharra dauka.


Bihotzeko minak

Txupinazoaren eztandarekin batera, sanferminek hartzen dute Iruñea. Zentzurik sakonenean, gainera. Bestak baldintzatzen du hiriko egunerokoa uztailaren 14a bitarte, eta zaila da zurrunbilo horretatik ihes egitea. Munduko bestarik onenak dira Iruñekoak herritar gehienentzat, bai eta kanpoko bisitarientzat ere. Apartekoak dira, zirraragarriak. Magikoak.

Halako iritzien eta sentimenduen aurrean, zaila da argien artean ilunak nabarmentzea. Munduko bestarik onenen giroak hartzen ditu haiei buruz idazten diren hitzak ere. Ilunak zokoratzen saiatzen gara. Haiei bizkarra ematen. Baina hori ere zaila da, egunero, heriotzak bere tartea bilatzen duenean.

Zezenak ez dira sanferminetako protagonista bakarrak, baina hiriak berak zezenekin lotutako irudia saltzen du Iruñeko bestei buruz. Eta horrek erran nahi du besta bat animalia baten erailketarekin lotzen duzula. Alde edo kontra egon, gertaera objektiboa baita arratsaldero plazan sei zezen sartzen dituztela indarrez, akabatzeko helburu bakarrarekin. Ez dira zezenak, gainera, sanferminetan erabiltzen diren animalia bakarrak.

Bizikleta baten gainera igoarazten duten hartzarekin eta plazan akabatzen dituzten zezenekin gero eta jende gehiagok sentitzen du bihotzeko mina. Atzo, zezenketen kontrako manifestazioa egin zuen Zezengorri taldeak. Eta NaBaiko zinegotzi Aitor Lakastak, bertzeak bertze, uko egin dio zezenketako presidente izan eta plazara joateari. Bihotzeko minak badu sendagairik.


Bihar bola tiraldia Benta Berriko bolatokian

Bihar bola tiraldia izango da Floridako Benta Berriko bolatokian. Binakako txapelketako aurreneko tiraldia izango da. Goizeko 10:00etatik 11:30etara eta arratsaldeko 16:30etatik 17:30etara izango da tiraldia.


Mendi Astea ospatuko dute astelehenetik aurrera, Azpeitian

Azpeitiko Lagun Onak MBk antolatuta, Mendi Astea ospatuko dute hurrengo astelehenetik aurrera, eta hainbat dokumental emanaldi izango dira ostegunera bitartean. Astelehenean, Joxe Luis Izagirreren Bolivia 2011 dokumentala ikusi ahal izango da, eta hurrengo egunean Patricia Viscarreten eta Alberto Urtasunen Ananda, historia bat Himalaian eskainiko dute. Abenduaren 2an, berriz, Izarraitz Mendi Lasterketa 2006, 2007, 2009 eta 2011 bideoa eskainiko dute. Maria Lourdes Domenechek zuzendu du lana. Hiru emanaldiak 21:00etan izango dira, mendi bazkunaren aretoan.

Abenduaren 13an, ostegunean, Azpeitiko Zine Klubaren eskutik Pablo Iraburuk zuzendutako Pura vida dokumentala ikusi ahal izango da, 21:30ean, Soreasu antzokian. Sarrera hiru eurotan jarriko dute.


Etxalarko EAren oharra

Ez da batere goxoa bertze alderdi politiko batek errandakoari erantzun behar izatea. Hala ere, Herri Taldeak egin dituen komentario batzuk azaldu beharrean gaude.

Patzuergo Turistikoarekin bueltaka

Tristea da Agustin Arribillaga Patzuergotik kentzea justifikatzeko Bentako zubiaren gaia erabiltzea behin eta berriz. Argudio hori erabiltzea kentzeko egiazko arrazoietik arreta desbiatzeko aitzakia bat aprobetxatzea bertzerik ez dela uste dugu EAn.

Agustín Arribillagak zubiaren gaian jo eta ke kikildu gabe lan egin du Etxalarri Bide Berdean sarrera emanen zion zubi bat lortzeko. Gainera, Udalari euro bat kosta gabe egin du. Erran dezakegun gauza bakarra da, espero dugula hurrengo legealdian Agustinek zubi hori Bide Berdearen proiektuan sartzeko aukera izatea, Udalak ezer ordaindu.

Ez dauka inolako funtsik zinegotzi bat lan egiteagatik kentzea, ez badago bertze arrazoirik. Eta benetako arrazoia Agustin Arribillagak Gasna Feriarako dirulaguntza bat kudeatu eta lortu zuela bertzerik ez da. Dirulaguntza hori jasotzeko tramite administratibo batzuk betetzea beharrezkoa zen, edozein laguntzatan bezala. Betebehar administratibo horren arduradunak/ek hori jasotzeko behar ziren baldintzak betetzen ez dute jakin, ezin izan dute edo ez dute nahi izan. Beren erantzukizuna ez onartzeko errudunen bat bilatu behar zuten, eta bere lana ongi egin duena bilatu dute. Badirudi dirulaguntzarik jaso gabe gelditu nahiago duen norbait badagoela, EAk lortu duela aitortu baino. Edozein modutan, lasai egon daiteke, agian, dirulaguntza kobratuko da behingoz, nahiz eta ez den gaur egun Bertizko Patzuergoan dagoen Udalaren ordezkariaren lanari esker izanen.

2007ko inbertsioak

Aski da 2007rako aurreikusitako inbertsioei begirada bat ematea, hauetako aunitz jadanik 2006an aurreikusi zirela konturatzeko. Pasa den urtean ez beteta, 2007ko agintzak bezala saldu nahi dizkigute. Elektoralismo hutsa. Ahaztu zaie agintza horietako aunitz Nafarroako Gobernuko dirulaguntzak lortzera baldintzatuak daudela. Joan den urtean ez zuten laguntzarik lortu ahal izan edo jakin izan, eta horregatik, aurreikusitako inbertsio gehienak gauzatu gabe gelditu ziren. Eta, zaila denez dirulaguntzak lortzea, gogor eta ongi lan egin behar da hauek eskuratzeko.

Bideak

Udalak bere gain bide publikoen hobekuntzak hartzea bideragarria da. Aski da 2007ko inbertsioen puntuan agertzen den bideetako inbertsioak betetzea. Agintzen dena beteko balitz, ongi ibiliko ginateke baina egia da 2006ko aurrekontuan ere agertzen zela eta ez zela egin.

Arrakoitz

Industrialdetik ahalik eta irabazi ekonomiko eta sozial gehiena guztien onurarako, ez partikular batendako, itzultzeko borondate falta somatzen dugu. Gai honetan, udal bati exijitu behar zaiona interes publikoari lehentasuna ematea da. Horrek lana eta dedikazioa eskatzen ditu. Ez ahaztu industrialde honetan interes publikoa aurretik jartzeko Udalan eztabaidatu diren ekimenak EArenproposamenak izan direla. Eta bide horretatik segituko dugu.

Bekolanda

Ez da onargarria gai honetan erantzukizunak baztertzea. Udalaren betebeharra da urbanizazioko obrak fundamentuarekin egitea exijitzea. Gainera, erraten den bezala, ez bada Udalari dagokion gai bat, zergatik ordaindu ditu Udalak urbanizazio horretako obrak eta 2007an guttienez bertze obra bat ordaindu behar du? EAri ez digu balio Udalak ordaindu behar izatea, ezer egiteko ahalmenik gabe. Laburbilduz, EAtik gure lanean gogor hariko garela errepikatzen dugu eta ez dugu onartuko erantzukizunak baztertzerik ez gezurrezko errudunak bilatzea ere, benetako arazoetatik arreta kentzeko.

Etxalarko EA


Musika eta zinema, bat

Hainbat film emanaldi eta kontzertu bat eskainiko dituzte Gasteizen, 'Kortxeak & krispetak' zikloan, gaurtik uztailaren 5era arte

Gaur hasiko da Gasteizen Kortxeak & krispetak zikloa. Uztailaren 5a bitarte, hainbat ikus-entzunezko, emanaldi eta kontzertu bat eskainiko dituzte horren barruan. Hainbat gai jorratuko dituzte musika eta zinemaren bitartez, Falerina tabernaren terrazan.

Zikloa gaur arratsaldean hasiko da, 19:30ean, Lou, jo ta ke, oinak lehertu nahian dokumentalarekin. Lou Olangua (Zarautz, 1960) abeslaria da protagonista: 1980ko hamarkadan aritu zen agertokietan, besteak beste, OK Korral taldean. Dokumentalaren ostean, Izotz Barrio proiektuaren zuzendariak solasaldi bat egingo du Ortuño Aretoan.

Bihar, M.I.A. Sri Lankako musikariaren inguruko lan bat proiektatuko dute, 22:00etan. Matangi Maya M.I.A. dokumentalak artistaren bizitzaren gorabeherak azaltzen ditu.

Ostegunean Orion: The Man Who Would Be King filma ikusteko aukera izango dute zaleek. Pelikula horren protagonista Elvis Presley musikariaren imitazioak egiten zituen Jimmy Ellis artista da. Haren erretratua egiten du filmak.

Zikloa amaitzeko, filmak alde batera utziko dituzte, eta musikari ekingo diote, ostiralean. Eskean Kristo talde bizkaitarra arituko da, Falerinako lorategiko oholtzaren gainean, hirugarren diskoa aurkezten.

Bost urte eta hamaika saio

Kortxeak & krispetak-ek bost urte beteko ditu jada. Oihaneder Euskararen Etxeak 2014ko urrian ateak zabaltzearekin batera hasi zuen jaialdia. Geroztik ez da han kultur ekintzarik falta izan, eta euskararen arnasgune bilakatu da Gasteizen.Kortxeak & krispetak

Gaurtik ostiralera arte, Gasteizen (Araba).


Europan langabezi prestazio bateratua sortzea proposatu du NDFk

Nazioarteko Diru Funtsa Euroguneko herrialdeen fiskalitatea harmonizatzearen alde agertu da, etorkizunean gerta litezkeen krisien eragina eta intentsitatea gutxitzeko.

Nazioarteko Diru Funtseko (NDF) teknikariek egin duten txostenak Euroguneko herrialdeen fiskalitatea harmonizatzearen aldeko proposamena jaso du. Horren bidez, etorkizunean gerta litezkeen krisien eragina eta intentsitatea gutxituko litzateke. Jorratzen diren proposamenean artean, langabezia prestazio bateratua sortzea dago.

Txostenean jasotzen denez, "fiskalizazioaren bateratzeak etorkizunean gerta litezkeen krisien eragina eta intentsitatea gutxituko luke. Denbora beharko da hori abian jartzeko, nahiz eta ezarpenaren inguruko bide orria izateak konfindantza ematen duen, eta egun krisia gainditzeko egiten ari diren esfortzuak indartu egiten dituen".

Fiskalitatearen harmonizazioak izango lituzkeen "oinarrizko elementuen" artean, NDFko adituek hainbat proposamen jaso dituzte: politika fiskalen gainbegiratzea eta disziplina handiagoa, herrialdeek izan ditzaketen arriskuak partekatzea, langabezia prestazio bateratua eta gerta litezkeen erreskateen kostuak murriztuko lituzkeen funts bateratua sortzea.

Langabeziaren inguruan Nazioarteko Diru Funtsak adierazi duenez, "Batasuneko herrialdeek izan ditzaketen arriskuen inguruan babesa eskainiko luke langabeziari aurre egiteko ekimen bateratua izateak".

Txostenak dionez, ordea, modu honetako ekimen bat aurrera eramateko "herrialdeen lan merkatu bakarrerantzeko bidea hartu behar da"


Bisiguaren festa, uztailaren 14tik 17ra

Oriotarrek Bisiguaren Festako otorduetako txartelak erosi ahal izango dituzte ekainaren 25etik uztailaren 1era bitartean

Bisiguaren Festaren bederatzigarren edizioa uztailaren 14an hasi eta 17an amaituko da. Aurreko urteetan bezala, aurten ere herriko plaza jaialdi gastronomikoaren gune nagusian bilakatuko da. Bertan egingo dira festaren oinarri diren bost otorduak.

Urteroko legez, Orioko Udaletik Bisiguaren Festan parte hartzera gonbidatu nahi zaituztegu, otorduetan eta bestelako ekitaldietan. Otorduetarako erreserbak egiteko epea ekainaren 25ean zabalduko da, eta astebeteko epean, uztailaren 1era arte, oriotarrek soilik izango duzue txartelak erosteko aukera. Erreserbak 943 83 55 65 telefono zenbakian egin behar dira, 10:00etatik 13:00ak arte eta 16:00etatik 18:00ak arte –igande arratsaldean bulegoa itxita egongo da–.

Orioko plazako jatetxe dotorean bisigua prezio erakargarrian dastatzeko aukera izango da. Txartelen salneurria 55 €koa da, eta menua honako hau izango da:

• Munduate piperrak –Ibarrako piperrak–

• Jabugo urdaiazpikoa

• Tomate entsalada hegaluzearekin

• Sartagudako zainzuriak

• Bisigua parrilan

• Postrea

• Menuaren barruan edaria eta kafea sartzen dira.

Bisigua erretzen, orain arteko edizioetan bezala, Joxe Miel Zendoia –Katxina–, Luis Mari Uranga –Xixario– eta Mikel Manterola –Joxe Mari– izango dira.

Animatu zaitezte eta gozatu!


Txinan prezioak goraka nabarmen

Txinako KPI kontsumo prezioen indizeak urtarrilean asko egin zuen gora, iazko datutik alderatuta: %4,9. Joan den abendutik, berriz, %0,3 hazi zen. Txinako Estatistika Institutuak eman ditu datuak, gaur.

Gehien igo direnak elikagaiak izan dira: joan den urteko urtarriletik, %10,3.

2010eko azaroan inflazioa %5,1eraino igo zen; azkeneko 30 hilabeteetan izandako hazkunderik handiena izan zen. "Ezegonkortasun soziala" saihesteko asmoz, Txinako Gobernuak prezioak kontrolatzeari ekin zion. Hala ere, horiek goraka segitu dute.


Zazpiko errugbia Michelinen

Babyauto ZRT-Beltzak taldeak zazpiko errubgian jokatu zuen larunbat arratsaldean Bera Bera eta Hernaniko taldeekin batera denboraldiari amaiera eman asmoz seven torneoan.

Hasiera batean Irun eta Arrasateko taldeek ere etorri behar zuten arren, azkenean ezin izan zuten bertaratu.

Bestalde, larunbat goizean Kontxako hondartzan aritu ziren Beltzak taldeko gaztetxoenak sub 14, sub 12 eta sub 10 urteko txapelketan parte-hartzen, Capbreton, Burgos eta beste hainbat talde ezagunetako 500 lagunekin batera.


300 Arantza, Arantzazuko amaren 'magalean'

Arantzazuko amak izen bera duten 300 Arantza, Arantxa edo Arantzazu alaba inguruan izan ditu gaur (domeka), Arantzen topagunean. Gazteenak (Arantza Manterola -Donostia - ) 6 urte ditu. Nagusienek, berriz, 84 (Arantxa Gofinondo - Bermeo -, eta Miren Arantxa Kozkorrotza -Lekeitio -). Gainera biek egun berean dute urtebetetze eguna: irailaren 9a. Gero 35 urtetik gorakoak ziren gehienak.

35 urtetik beherako gazte eta ume txikiak faltan igarri dituzte gaur Arantzazun : "Moda da. Gaur egun izen berriagoak, sonoritate handiagodunak aukeratzen ditugu; Miren, Amaia, Nerea… gutxi daude. Orain Naia, Maddi… eta halakoak ditugu gustuko", dio Arantxa Egoskozabal antolatzaileak.

Pozik eta alai

Kontuak kontu, 300 Arantxa elkartu dira goizeko ekitaldietan, eta horietatik 200 geratu dira bazkaltzen. "Eguraldiak lagundu ez duen arren, guztia oso ondo irten da, Arantxak pozik eta alai", gaineratu dute.


Ezkurdi plazako barandak konponduko dituzte

Umeentzako jolasparkearen alboan dauden eskilaretako barandak konponduko ditu Durangoko Udalak, asteon. Irisgarritasun legeak zehaztutakoa beteko dute horrela, udal ordezkariek azaldu dutenez. Lanek 4.000 euro inguruko inbertsioa eskatuko dute.

Gaur egun dauden bi barandak konponduko dituzte, eta hirugarren bat jarri dute eskailera ondoan; metro bat inguruko luzera duen hutsunea dago bertan. Umeak bertotik erortzeko dagoen arriskua ekidin gura dute horrela, zehaztu dutenez.


Marren zaindariak

Muga bat; marra bat lur eremu baten gainean. Herrialdeak marrazten dituen marra.

Mugak bi alde izaten ditu eta goruntz eraikitzen dira batzuetan; hormigoizko plaka haundiak edo burdinezko harresi sendorrak, hiru edo sei metrokoak izan daitezke.

Donald Trump, harresien supermerkatu batera joan zeneko irudia gogoratzen dut: "hau oso fina, hau oso bajua, hura eraginkorra, hangoa sendorra eta polita", denak ikusi genuen nolako hoztasunarekin aukera ditzaken presidente batek bizilagunak zapaldu eta humiliatzeko tresnak.

Migratzaileen karabana mugara iritsi da, hauek eskuekin harresiko barroteak inguratzen dituzte. Parean, Amerikako Estatu Batuetako ehundaka militar, marraren zaindariak, arma eskutan dutela. Muga, marra baino askoz gehiago delako.


Salek 30 egunen buruan boterea uztea onartu du Yemengo oposizioak

Golkoko herrialdeen planari oniritzia eman diote talde gehienek, baina manifestari gazteenak aurka daude

GCC Golkoko Lankidetzarako Kontseiluak egindako planari oniritzia eman dio Yemengo oposizioak. Horren arabera, Ali Abdala Sale presidenteak 30 egunen buruan utziko du agintea. Saleren alderdiak, Herritarren Kongresu Nagusiak, iragan asteburuan onartu zuen GCCko herrialdeen proposamena. Oposizioak ezezkoa eman zion hasiera batean. Bi aldeek baiezkoa berresten badute, oraingo presidenteordea, Abdi Rabo Mansur Hadi izendatuko dute presidente.

Oposizioko talde guztiak, ordea, ez daude GCCren plana onartzearekin ados. Hori dela-eta, hainbat erregimenaren aurkako hainbat manifestari, gazteak gehienbat, karrikara atera ziren atzo. Planaren arabera, parlamenturako eta presidentetzarako hauteskundeak eginen dira Salek boterea utzi eta bi hilabetera. Horiek prestatzeko ardura, berriz, oposizioak zuzendutako batasun nazionaleko gobernuak hartuko du. Protestak etetea eta Saleren eta haren hurbilekoek immunitatea jasotzea proposamenean bildutako baldintzak dira. Azken puntu horiek sortu dute eztabaidarik handiena oposizioko jarraitzaileen artean. Mohamed Salem Basindua oposizioko negoziatzaileak adierazi du «24 orduren buruan» sinatuko dutela akordioa.

Hildako bat manifestazioetan

Akordioa lortzear dela dirudien arren, indarkeriak ez du etenik izan Yemenen. Hegoaldeko Taiz hirian, frankotiratzaileek manifestari bat hil dute, eta hamar zauritu dituzte, lekukoek eta ospitaleko iturriek berri agentziei jakinarazi dietenez. Erregimenaren aurkako manifestariak Al Horreja enparantzan elkartu dira, duela aste batzuetatik kanpalekua ezarria baitute han. 3.000 lagun inguru elkartu dira, eta, berri agentziek diotenez, GCCren proposamena onartu duten oposizioko taldeen aurkako oihuak ere egin dituzte.

Mendebaldean, berriz, Beit al Faki hirian Poliziak zortzi lagun zauritu ditu manifestazio batean. Saleren protestak iragan urtarrilaren amaiera hasi ziren, eta gutxienez 130 lagun hil dituzte.


Kultura da Fermin Erbitiren loteria gustokoena

Gabonetako loterian badaezpada zenbaki bat hartzen dutenen taldekoa da bera, osasuna ospatzeaz gain, gabonetako kontzertuak maite dituena.

Loteriaren egunean, irratian gertatu zitzaion pasadizo bat kontatuz hasi du Fermin Erbitik bere predikua, bosgarren sari baten berri emateko bere sermoian isilarazi zutenekoa. Aitortu du, lankideei tokatzeko aukerarengatik, badaezpada zerbait jokatzen duela loterian, baina gabonek duten onena, berarentzat musika da.


Hiru puntuko handia

Motxian bertso eskolak 18. aldiz ospatuko du Bertso Astea. Hiru egunetan egiten den arren, bertsozaleek egitarau zabalaz gozatzeko zein bertan parte hartzeko aukera izango dute.

Uztailak aurrera egin ahala, ate joka dator Motxian bertso eskolak antolatutako Bertso Astea. Egitasmoa «bertso eskolaren jarduna herriari erakusteko modu bat» dela dio Itziar Unanue antolatzaileak. Hainbat hilabete lehenago hasten dira prestaketa lanetan, eta urtero ahalegintzen dira egitaraua berritzen eta hobetzen. Bihartik larunbatera, bertako zein inguruko herrietako bertsozale orok Zarautzen izango du entzuteko zein jarduteko parada.

Patxaranez eta kafe beroz goxatutako giroarekin hasiko da bihar Bertso Astea, bertso musikatuen emanaldiarekin. Torre Luzeako parkean izango da saioa, 22:00etatik aurrera. Urtero legez, aurrez aukeratutako hainbat bertso sorta entzuteko eta kantatzeko aukera izango da, bertan bildutako jendeari ere bertsoen letrak banatuko dizkiete. Besteak beste, gitarraz, pianoaz, whistle irlandarraz eta kontzertinaz baliatuko dira Motxianeko kideak bertso sortak musikatzeko. Emanaldiaren amaieran, Eonaixilik lehiaketako sariak banatuko dituzte.

Duela lau urte jarri zuten Eonaixilik martxan, eta bertsopaper lehiaketa «desberdin bat» dela esan diote. «Tabernan, trago batzuen ostean, bertsolari sena atera nahi izaten duen lagun horrek ingurukoak ez gogaitzeko pentsatutako bertsopaper lehiaketa da». Herriko zenbait tabernatan kaxa berde bat, orritxo batzuk eta boligrafoak jarri dituzte Motxianeko kideek, puntu erantzun batzuekin, sasibertsolarientzako amu izan daitezen. Irabazleek Bertso Eguneko bazkarirako sarrera eskuratuko dute. Iaz ehun bertso bildu zituzten, beraz, lehiaketak «harrera ona» duela irizten diote antolatzaileek.

Zazpi zarauztar oholtzan

Biahar Bertso-Pelota erronkaren ostean, lehen aldiz, sei bertsolari zarauztarrez osatutako saioa egingo dute Torre Luzeako parkean. Belaunaldi ezberdinek bat egingo dute. Aner Peritz, Ane Peñagarikano, Markel Eizagirre, Hodei Iruretagoiena, Aitor Urbieta eta Iñigo Mancisidor Mantxi ariko dira bat-batean, Nahikari Gabilondo izango dute gaiak jartzen.

Larunbatean, berriz, Bertso Egunaren txanda izango da. Hori da Motxian bertso eskolakoen egunik kutunena. Goizetik hasi eta iluntzera arte bertsoak entzuteko zein kantuan aritzeko aukera izango da, trikiti doinuez lagunduta eta, beti ere, jan eta edanaren bueltan. 10:30ean hameiketakoa izango da Musika Plazan, eta 12:00ak arte Txepelketan izena emateko aukera egongo da. Hamaiketakoaren ostean, tabernaz taberna arituko dira buruz buruko lehian, «araurik gabeko» Txepelketan. Zozketa bidez egokitutako bizpahiru bikote aritzen dira nor baino nor taberna bakoitzean, eta jendeak erabakitzen ditu hurrengo fasera igaroko diren bertsolariak. Lehiaketaren bigarren fasea Egoki jatetxean egingo dute, baita finalak ere.

Itziar Unanueren esanetan, azken urteetan, eguraldia alde izateaz gain, «jende ugari bildu da bertso asteko ekitaldietara, baita inguruko herrietakoak ere». Aurten gutxiago ez izatea espero dute Motxianekoek. «Aste berezia da guretzat, urtean zehar elkartzen ez garen bertso eskolako kideok batu eta elkarrekin gozatzeko parada delako».

EGITARAUA

Bihar, osteguna

22:00. Bertso musikatuen emanaldia Torre Luzeako parkean. Bukaeran, Eonaixilik lehiaketako sari banaketa. Euria egingo balu, Merkatu plazan egingo da.

Uztailak 13, ostirala

19:00. IV. Bertso pelota Desapiyua Frontoi Txikin. Euria egingo balu, Zinema pilotalekuan.

22:30. Bertso saioa Torre Luzeako parkean. Euria egingo balu, Merkatu plazan.

Uztailak 14, larunbata

10:30. Hamaiketakoa, Musika plazan.

12:00. Txepelketa, tabernaz taberna.

15:00. Bazkaria eta Txepelketako finala Egoki tabernan.


Salgai daude Orkatzen urtemugako ekitaldietarako sarrerak

Hilaren 25etik 28ra ospatuko dute kultur elkartearen 27. urtemuga. Orkatzen eta Sanagustin kulturgunean eros daitezke bertso saiorako, kontzertuetarako nahiz umeentzako emanaldirako sarrerak dagoeneko. Bazkaritarako izena, berriz, Orkatzen eman beharko da.

Atzoz geroztik salgai dira Orkatz kultur elkartearen 27. urtemugarako prestatu dituzten ekitaldietarako sarrerak. Hilaren 25etik 28ra ospatuko dute urteurrena, eta besteak beste, poesia errezitaldia, bertso saioa, bazkaria, kontzertuak eta haurrentzako ikuskizuna izango dira egun horietan.

Orkatzen eta Sanagustin kulturgunean eros daitezke bertso saiorako (sei euro), kontzertuetarako (sei euro) –150 sarrera izango dira salgai– nahiz umeentzako emanaldirako (bost euro) sarrerak dagoeneko. Bazkaritarako izena, berriz, Orkatzen eman beharko da, hogei euro ordainduta. Orkatzeko kideek azaldu dutenez, bazkaritarako izena ahalik eta azkarren ematea komeni da, otordura joango den lagun kopurua zehaztu ahal izateko.

Honako hau da datorren asterako prestatu duten egitaraua:

Ekainak 25, osteguna

21:30ean, Alde erantzira nabil poesia errezitaldia, Ekhiñe Eizagirrerekin, Sanagustin kulturgunean.

Ekainak 26, ostirala

19:00etan, presoen aldeko elkarretaratzea, plazan.

22:00etan, bertso saioa, Sanagustin kulturgunean. Bertsolariak: Amets Arzallus, Xabier Silveira, Oihana Bartra eta Jexux Mari Irazu.

Ekainak 27, zapatua

14:00etan, bazkaria.

19:00etan, Ro eta Trini Fox taldeen kontzertuak, Sanagustin kulturgunean.

Ekainak 28, jaia.

17:00etan, haurrentzako ikuskizuna. Ekain & Mikele eta Iago Mago, Sanagustin kulturgunean.


Gauean hasi eta datorren asteburura arte luzatuko dira Errezilgo jaiak

Bederatzietan botako dute jaiei hasiera emango dien suziria, udaletxetik, eta asteburuan hainbat ekitaldi izango da

Luis Arakistain Errezilgo festa batzordeko kidearen hitzetan "herritar guztientzako" egitaraua egiten ahalegindu dira (www.urola-kostakohitza.info)

Gaur gauean hasiko dira Errezilgo San Antonio jaiak, jaiei hasiera emango dien suziria 21:00etan udaletxeko balkoitik bota ondoren. Asteburu honetan zehar, jai giroa nagusi izango da Errezilgo kaleetan, eta herritar guztientzako moduko egitaraua egiten saiatu direla diote. Festa batzordekoen hitzetan, "egitaraua egiterakoan adin guztientzako moduko ekitaldiak sartzen ahalegindu gara, herritar guztiek jaietan parte har dezaten. Saiatu arren, ordea, askotan ez da lortzen. Dena dela, aurtego jaiak guztien gustukoak izatea espero dugu".

Jaiak gaur hasi eta astelehenera arte luzatuko dira, baina urtero egiten duten moduan, astebeteko etena egin ostean datorren larunbat goizean izango dute jarraipena, Ibartzabalgo zelaietan egingo den usakume tiraketarekin. Lehiaketa hori, urtero egiten dute herrian, eta bertara joaten direnak, arratsalde partera arte aritzen dira norgehiagoka. Jaien balorazioa ekainaren 24an egingo dute festa batzordeko kideek.

Festa batzordea

Luis Arakistain errezildarra da festa batzordeko zinegotzia. Errezilgo San Antonio jaiak antolatzen ibili da beste herritar batzuekin batera. "Herritar guztientzako" moduko egitaraua egiten ahalegindu direla dio.

Gaur gauean hasiko dira herriko jaiak. Noiz hasi zineten festak antolatzen?

Duela hilabete eta erdi inguru hasi ginen festak antolatzen. Herritar guztiei bilera zabal baterako deialdia egin genien festen nondik norakoak zehazteko, eta zortzi bat lagun ibili gara: Udaleko jendea eta herriko hainbat gazteren artean osatutako taldea.

Festak nola joango direla uste duzu?

Egia esan, eguraldiaren beldur naiz. Errezil herri txikia da, eta eguraldi txarra egiten duenean jendea nekezago etortzen da gisa honetako herrietako jaietara. Hori alde batera utzita, ekitaldiak-eta ondo joango direla espero dut.

Jende asko ibiltzen al da sanantonioetan?

Herritarrez gain, batez ete Azpeitia, Azkoitia eta Tolosa aldeko jendeak ere etortzeko ohitura du.


Hernaniko bost pelotari azken fasean, Gipuzkoako Trinkete Txapelketan

Gipuzkoako Trinkete Txapelketan buru belarri aritu dira CD Hernaniko 15 pelotari. Eskuz banaka jokatu dute sailkatze fasea, eta 15etik 5ek egin dute aurrera. Azken fasea jokoan izango dute orain, eta bertan erabakiko da nortzuk izango diren irabazleak eta nortzuk galduko duten maila. Kadeteetan Ohian Zugastik erraz irabazi ditu sailkatze faseko hiru partiduak. Urtarrilaren 7an du finalerdia. Jubeniletan, Ander Lazkano eta Endika Arizmendi ere txapelketa ona ari dira egiten. Lazkano azken fasera pasa da partidu bat galduta eta bestea irabazita; Arizmendik berriz biak irabazi ditu. Gaur jokatuko dute biek finalerdia Gaskan: Lazkanok Oiarpeko Ugalderen kontra eta Arizmendik Epleko Garagarzaren aurka. Seniorretako 2garren mailan, Ander Lopez ere maila ederra ari da ematen; bi partiduak irabazi ditu eta bihar jokatuko du Epleko Lizasoren kontra final laurdena, Gaskan. Azkenik, seniorretako 1go mailan, Iñigo Labaka arazo asko ari da izaten elite mailan, eta hirutik partidu bat irabazi du. Bihar partidu erabakiorra jokatuko du Iruran, Behar Zana taldeko Arruti beteranoaren kontra; mailari eustea izango du helburu, biharkoan.

39 ume, Pelota Eskolako Txapelketan

Klubeko txikienak, pelota eskolako 39 ume, txapelketa jokatzen ari dira: 20 benjamin eta 19 alebin. Bi jardunaldiren ostean, 30 pelotarik egin dute aurrera, eta gaur, 15:00etatik aurrera, 3garren jardunaldiko 20 partidu jokatuko dira.

Giro ederra izango da beraz gaur Kiroldegiko pelotalekuan, CD Hernaniko harrobiko pelotari gazteak ikuskizuna eskaintzeko gogoz baitira.